زیانه‌کانی خواردنی جبس بۆ منداڵ - جام کوردی\nزیانه‌کانی خواردنی جبس بۆ منداڵ\nخواردنی جبس چه‌ندین مه‌ترسیی بۆ سه‌ر ته‌ندرووستی منداڵان هه‌یه.\nبه پێی ڕاپۆرتی جام کوردی، جبس له کۆمه‌ڵێک پێکهاته پێکدێت وه‌کوو زه‌یت، خوێ، مه‌وادی پارێزه‌ر، نیشاسته، تام و ڕه‌نگ و بۆ که به شێوازێکی ناته‌ندرووست مامه‌ڵه‌ی له گه‌ڵ بکرێت کاریگه‌ری له سه‌ر ته‌ندرووستی مرۆڤ به گشتی و منداڵ به تایبه‌تی ده‌بێت.\nمنداڵ که جبس ده‌خوات ده‌بێته هۆی ئه‌وه‌ی که خواستی خواردنی دابه‌زێت و ئه‌مه‌ش وا ده‌کات که بێبه‌ش بێت له خۆراکی به‌سوود و وه‌رگرتنی ڕێژه‌یه‌کی به‌سوود له ڤیتامین و کانزا و پرۆتین له‌و خۆراکانه‌دا.\nله پێکهاته‌ی جبس زه‌یت به کار دێت که به هۆی پله‌ی گه‌رمی و چه‌ند جار گه‌رم کردنی زه‌یته‌که‌وه ده‌بێته هۆی درووستبوونی ئه‌ڵدیهایدۆ کیتۆن، نه‌خۆشییه‌کانی دڵ و به‌رزبوونه‌وه‌ی ڕێژه‌ی چه‌وری و زیادبوونی کۆلیسترۆڵ، هه‌روه‌ها ده‌بێته هۆی زیاتربوونی کێشی مرۆڤ که ئه‌وه‌ش هۆکاره بۆ توشبوون به نه‌خۆشییه‌کانی شێرپه‌نجه، له لایه‌کی دیکه‌وه ماده‌ی کیمیاوی تام و ڕه‌نگی تێدایه که زیادبه‌کارهێنانی زیان به ته‌ندرووستی مرۆڤ ده‌گه‌ێنێت.\nسوربوونه‌وه‌ی جبس له ناو ڕۆندا ده‌بێته هۆی درووستبوونی ماده‌ی ئه‌کریلامید که ماده‌یه‌که له درووستکردنی پلاستیکدا به کار دێت و زیان به ته‌ندرووستی مرۆڤ ده‌گه‌ێنێت، هه‌روه‌ها ڕێژه‌یه‌کی زۆر گه‌رمۆکه‌ی تێدایه که هۆکاره بۆ زیادبوونی کێشی منداڵ.\nجبس به هۆی بوونی نیشاسته ده‌بێته هۆی به‌رزبوونه‌وه‌ی ڕێژه‌ی شه‌کری خوێن. ئه‌و منداڵانه‌ی که جبسی زۆر ده‌خۆن، حه‌زی خواردنیان که‌م ده‌بێت و ئه‌مه‌ش هۆکاری ناهاوسه‌نگییه له پێکهاته جۆربه‌جۆره‌کانی خۆراکی ته‌ندرووست.\nچۆن به ڕێنماییه‌کان خۆمان له نه‌خۆشی به دوور بگرین


سه‌دام له دادگا گوێ له شایه‌ته‌کانی دۆسیه‌ی ژینۆساید ده‌گرێت\nدادگایی کردنی سه‌دام حوسه‌ین له‌سه‌ر تاوانه‌کانی ژینۆساید له به‌غدا به‌رده‌وامه له ڕۆژێک پاش ئه‌وه‌ی سه‌رۆکی پێشووی عێراقی له دادگا کرایه ده‌ره‌وه. شایه‌تحاڵه کورده‌کان چیرۆکه‌کانی خۆیان ده‌گێڕنه‌وه و به دادگا ده‌ڵێن ده‌ست درێژی کراوه‌ته سه‌ر ناموسیان و ئه‌شکه‌نجه دراون و له ڕه‌وشێکی خراپ‌دا بوون.\nسه‌دام حوسه‌ین ڕۆژی چوارشه‌ممه گه‌ڕایه‌وه بۆ دادگا و له‌گه‌ڵ سه‌رۆکی دادوه‌ران موحه‌ممه‌د ئه‌لعرێبی‌دا مشتومڕییان کرد، به‌ڵام شێوازێکی زۆر هێمنتری به خۆوه بینی ئه‌گه‌ر بێتوو له‌گه‌ڵ ده‌نگه ده‌نگ و هاواره‌کانی دیکه‌ی ئه‌م دواییه‌دا به‌راوورد بکرێت که له دانیشتنه‌کانی ئه‌م دواییه‌ی دادگادا ده‌بیسترا.\nدادوه‌ره‌که به سه‌دامی گوت ده‌توانیت سه‌باره‌ت به خاڵه یاساییه‌کان قسه بکه‌یت، به‌ڵام ئه‌گه‌ر هه‌ڕه‌شه له شایه‌ته‌کان بکه‌یت ئه‌وا مایکرۆفۆنه‌که‌ت ده‌گوژێنرێته‌وه و ده‌نگه‌که‌ی ده‌بڕن.\nسه‌دام له ووته‌کانیدا و سه‌باره‌ت به هه‌میشه شه‌ڕکردن له دژی دوژمنان ئاماژه‌ی به ووشه‌کانی ناو قورئان دا و له‌و کاته‌دا، بڵاوکردنه‌وه‌ی پرۆسه‌ی دادگایی کردنه‌که له سه‌ر ته‌له‌فزیۆن بۆ ماوه‌یه‌ک بێ ده‌نگ بوو و هیچ نه‌بیسترا.\nدادگاکه گوێشی له شایه‌تحاڵه کورده‌کان گرت و له نێویاندا، عه‌بدولخالق قادر عه‌زیز که جلوبه‌رگێکی کوردی سه‌وزی له‌به‌ردا بوو و جامانه‌یه‌کی ڕه‌ش و سپیشی به سه‌ره‌وه بوو. شایه‌تحاڵه‌که گوتی هێزه‌کانی له‌شکری عێراقی له دوو ئاڕاسته‌وه به تانک و زرێپۆش و تفه‌نگه‌وه هێرشیان کرده سه‌ر گونده‌که‌یی و ژماره‌یه‌کی زۆر له خه‌ڵکیان گرت و له نێویاندا خوشکه‌که‌ی، براکه‌یی و باوکیشی. عه‌زیز گوتی خوشک و براکه‌ی بێ سه‌روشوێن کران به‌ڵام باوکی باسی هه‌لومه‌رجی ئه‌و گرتوخانانه‌ی بۆ کردووه که له پاش ده‌ستگیکردنی بۆی ڕه‌وانه کراوه.\nعه‌زیز گوتیشی به پێی باوکی، یه‌کێک له گیراوه‌کان دوای مردنی له گرتوخانه‌که‌دا له لایه‌ن پیاوانی ڕژێمه‌وه نێژراوه و پاشان سه‌گیان به‌رداوه‌ته ته‌رمه‌که‌یی و ئه‌و گیانله‌به‌رانه‌ش پارچه‌کانی ئه‌و مردووه‌یان خواردووه. هه‌روه‌ها گوتی پاسه‌وانه‌کان له گیراوه‌کانیان ده‌دا هه‌تاوه‌کو گیانیان له ده‌ست ده‌دا و ده‌مردن.\nله میانه‌ی دانیشتنه‌کانی ڕۆژی دووشه‌ممه و سێشه‌ممه‌شدا واتا ڕۆژی 9 و 10 ی مانگی ئۆکتۆبه‌ردا، شایه‌تحاڵه کورده‌کان گوتیان به کۆمه‌ڵ ڕاکێشی زیندانه‌کان کراون و له‌وێ نه‌خۆش که‌وتوون، برسی بوون، ده‌ستدرێژی کراوه‌ته سه‌ر ناموسیان و به چاوی خۆیان مردنی که‌سوکاره‌کانیان بینیوه.\nدادپارێزان ده‌ڵێن له نێوان ساڵانی 1987 و 1988 دا، 180 هه‌زار کورد له گرتوخانه‌کان و له ئاکامی بۆمبارانکردنه‌کان و هێرشه کیمیاییه‌کاندا کوژراون و بێ سه‌روشوێن کراون، ئه‌و هه‌ڵمه‌تانه‌ش به‌شێک بوون له شاڵاوه‌کانی ئه‌نفال.\nسه‌رۆکی پێشووی عێراقی سه‌دام حوسه‌ین و شه‌ش له ده‌ستوپێوه‌نده‌که‌ی سوورن له‌سه‌ر ئه‌وه‌ی ئه‌و هه‌ڵمه‌تانه شاڵاوێکی له‌شکری ڕه‌وا بوون و له دژی گه‌رێلا جودابیره‌کان ئه‌نجام دراون.\nسه‌دام و ئامۆزاکه‌شی عه‌لی حه‌سه‌ن ئه‌لمه‌جید که فه‌رمانده‌ی له‌شکری هێرشه کیمیاییه‌کان بووه، گوناهبارکراون به تاوانه‌کانی ژینۆساید و دژ به مرۆڤایه‌تی و تاوانه‌کانی تری شه‌ڕ.\nپارێزه‌ری تاوانبارانیش ئاماده‌ی دانیشتنه‌کانی دادگا نه‌بوون وه‌ک ناڕه‌زایی ده‌ربڕین له دژی ده‌ست تێوه‌ردانی حکومه‌تی عێراقی له ناو کاروباری دادگاکه‌دا که پێشتر دادگایه‌کیان لابرد به‌هۆی ئه‌وه‌ی لایه‌نگیری بۆ تاوانباران نیشاندابوو.\nبۆ ئه‌م مه‌به‌سته‌ش، دادگا پارێزه‌ری تری بۆ تاوانباران ده‌ست نیشانکردووه تاوه‌کو به‌رگرییان لێ بکه‌ن.


هاوەلانی ڕاستپەرستی مەسیحی\nتکایە پەیجەکەمان پشتگیری بکەن لە فەیسبووک چوونک زۆربەی بابەتەکانمان لەوێ بڵاودەکەینەوە please support our page on facebook as we make most of our publications there. https://www.facebook.com/OrthodoxKurd/\nShamir137 · 27.12.2016\nدرکاندنی گوناهەکانمان بۆ پاکسازی یەکێکە لە نهێنییە پیرۆزەکانی مەسیحییەت. لە ڕێگەی درکاندنەوە پاشگەزکارەکە لێبوردەیی یەزادنی وەردەگرێت. دەبینین لە پەرتووکی پیرۆزدا لە پەیمانی کۆنەوە خودا فەرمانی بە درکاندنی گوناهەکانمان کردووە بۆ لێبوردن. وە کە دێشینە پەیما …\nShamir137 · 18.12.2016\nباوک و کوڕ هاوکات هەبوون\nبەڵام هەرچ کەسێک بڵێ "چۆن ئەو کوڕە بەڵام لە باوک گەنجتر نییە؟ ئەوەی پێشبچێت لە شتێک ئەبێت لەو شتە درەنگتر بێت کە لێی پێشدەچێت؟" بۆ ئەمەش ئێمە دەڵێین، لە ڕاستیدا ئەمانە لێکدانەوەی مرۆڤانەن، ئەوەی گیروگرفت دەکات لەم بابەتەدا ئەوا لە شتی نالەبارتریشدا دەیکات: …\nShamir137 · 10.09.2016\nسرووشتی ڕەسەنی مرۆڤ\n"پێش داکەوتنی مرۆڤ، لەشی ئەو نامرۆ بوو، نامۆ بە دەرد، نامۆ بە نەزانی و گرانی ئێستەی، نامۆ بەو هەوەسە گوناهبار و جەستەییانەی کە ئێستە سرووشتین بۆی (پایەبەرز مەکاریۆسی مەزن، ووتاری چوارەم)." هەستەکانی بێبەراوورد نەدیارتر بوون، هەڵسووکەوتیان بێبەراوورد فراوان …\nواتای ووشەی کاثۆلیک(καθολικός) چییە؟\nئەم ووشەیە سەرەتا لە کڵێسای سەدەی یەکەمەوە بەکارهاتووە لە سەردەمی پایەبەرز پۆڵس و پایەبەرز ئیکناتیۆسی ئەنتاکیاوە. پایەبەرز ئیکناتیۆسی ئەنتاکیا سێیەم جێنشینی پایەبەرز پێترۆس بووە وەک چاودێری ئەنتاکیا.لە نامەکەیدا کۆڕی(کڵێسا) مەسیحی وەک کاثۆلیک پێناسە کردووە …\nخراپە و چەسانەوە\nبە ناوی باوک و کوڕ و ڕەوانی پیرۆز، خودای یەکتا. خودا دەرهێنەری خراپە و مەرگ و درمی نییە. خراپە تەنها شێواندنی ئەو و تەما و توانایەیە کە خودا بە مرۆڤ و ئافرینراوەکانی بەخشیوە. مەرگ تەنها کاردانەوەی گوناهە، فرستار پۆڵس دەفەرمووێت 'باجی گوناح مەرگە' (نامە بۆ …\nپایەبەرز پێترۆسی ئالیۆتی\nپایەبەرز پێترۆسی ئالیۆتی ئالیۆتییەکان نەتەوەیەکەن لە ئەلاسکا دەژین و بەشێکن لە نەتەوە ئەسکیمۆکان. لە ساڵی ١٧٩٤دا بانگخوازە ڕووسەکان گەیشتنە ئەلاسکا و لەوێ بانگەوازیان کرد. شایەنی باسە کە بە پێچێوانەی بەڕیتانی و ئیسپانییەکان فەرمانڕەوای ڕووسیا بە کوشتار و س …\nووتار لەسەر مالخێتسادق، شا و موبەد نووسینی نیکۆلای ڤێلیمیرۆڤیچ "تۆ موبەدیت تاسەر لە پلەی مالخێتسادق." (ستایشکاری ١٠٩، نامە بۆ عیبرییەکان) خودان چەند بەندەی شاراوە و بڕواداری هەیە کە ڕۆژ و شەو بەندایەتی دەکەن! وە چەندەها گەڕەستێرۆچکەی درەوشاوە هەن لەبەرچاوی …\nShamir137 · 28.07.2016


لە یادی لەسیدارەدرانی فەرزادی کەمانگەر و ھاوڕێکانیدا ، یەکێک لە نامەکانی فەرزاد لە زیندانەوە بۆ قوتابیەکانی. – Denegkan\nلە یادی لەسیدارەدرانی فەرزادی کەمانگەر و ھاوڕێکانیدا ، یەکێک لە نامەکانی فەرزاد لە زیندانەوە بۆ قوتابیەکانی.\nbyئازاد\tMay 9, 2012\tگشتی\nبابە ئاوی دا.\nزۆر دڵتەنگم بۆتان ، لێرەدا شەو و ڕۆژ بە بیرەوەریە شیرینەکانی ئێوەوە شیعری ژیان دەچڕم ، ھەمو ڕۆَژێ لەبری ئێوە بەیانی باش لە خۆرەتاو دەکەم ، لەنێو ئەم چواردیوارە بەرزانەوە لەگەڵ ئێوەدا بێدار دەبمەوە ، لەگەڵتاندا پێدەکەنم و لەگەڵتاندا دەنوم. ھەندێکجار ” شتێکی لەشێوەی دڵتەنگی ” سەراپای بونم دادەگرێ. خۆزگە دەکرا بە وێنەی جاران کە لە گەشت و گەڕان دەھاتینەوە و بەم گەرانەشمان دەگوتت گەشتی زانستی ، شەکەت و ماندو ، گەردو تۆزی ماندوێتیمان چەشنی زوڵاڵی ئاوی کانیاوان ھاوکات لەگەڵ دێدا بەفەرامۆشی دەسپارد. چەشنی ڕابردو گوێچکەکانمان بە ( دەنگی پێی ئاو ) و جەستەشمان بە نەوازشی گوڵ و گیا دەسپارد و ھاوکات بە سەمفۆنیای جوانی سروشت ، وانەمان ئامادە دەکرد. خۆزگە دەکرا کتێبی بیرکاریمان بەھەمو نەزانراوەکانیەوە ، خستبا بن بەردێکەوە ، چونکە کاتێ باوکە نەتوانێ نانێک بۆ خێزانەکەی بنێتە سەر سفرە چ جیاوازیەکی ھەیە مرۆڤ بەدوای سێ دابەش چواردەوە بێت یان سەد دابەش چواردە. وانەی زانستمان بەھەمو گۆڕِانە کیمیایی و فیزیکیەکانی دونیاوە خستبا ئەولاوە و بە ئومێدی گۆڕانکاریەک لە جنسی ” عیشق و موعجیزە ” پەڵە ھەورەکانی ئاسمانمان لەگەڵ نەسیمێکدا بەڕێ دەکرد و چاوەڕوانی گۆڕانکاریەکمان دەکرد کە کۆرشی ھاوپۆلتان لە قوتابخانەوە بەِڕێ نەکەنە کرێکاری و لە تافی لاویدا لە بەرزایی باڵەخانەیەکەوە نەکەوێتە خوارێ و بەجێمان نەھێڵیت. چاوەڕوانی گۆڕانکاریەک کە بۆ جەژنی نەورۆز دەستێک جلوبەرگی نوێ و جوتێک پێڵاو و سفرەیەکی پڕ لە نوقڵ و شیرینی بۆ ھەموان بەدەستەوە بێت.\nخۆزگە دەکرا جارێکیتر و بەدزیەوە و دور لە چاودێرە توڕە و تۆسنەکەی قوتابخانە ئەلف بێی کوردیمان خوێندبا و شیعرمان بە زمانی دایک بۆ یەکتر خوێندباوە و گۆرانیمان گوتبا و دواتر دەست لەنێو دەست ھەڵپەڕیباین ھەڵپەڕیباین ھەڵپەڕیباین.\nخۆزگە دەکرا دوبارە لەنێو قوتابیەکانی پۆلی یەکدا بوبامەوە گۆڵچی و ئێوەش بە خەون و خولیای بون بە ڕۆناڵدۆوە ، گۆڵتان لە مامۆستاکەی خۆتان دەکرد و یەکترتان لە ئامێز دەگرت.\nبەڵام بەداخەوە نازانن کە لە وڵاتی مەدا ئاوات و خۆزگەکان بەر لە پشکوتن دەژاکێن. ئەی خۆزگە دەکرا جارێکی تر بوبامە پای جێگیری مامەی زنجیرھۆنی کچانی پۆلی یەک ، ھەمان ئەو کچانەی کە دەزانن چەند ساڵێک دواتر بە دزیەوە لەگۆشەیەکی دەفتەری یادگاریەکانیاندا دەنوسن :(خۆزگە بە کچ نەھاتبامە دونیاوە). دەزانم گەورە بونە ، سبەی مێرد دەکەن ، بەڵام لەلای من ھەمیشە ئەو فریشتە پاکەن ” کە جێ ماچی ئاھورەمەزدا” لەنێوان چاوە جوانەکانتاندا بەدی دەکرێ ، ڕاستی کێ دەزانێ کە ئێوەی فریشتە ئەگەر زادەی ھەژاری و کولەمەرگی نەبان ، کاغەز بەدەست بۆ کەمپینی ژنان ئیمزاتان کۆ نەدەکردەوە ، یان ئەگەر لە گۆشەیەکی ئەم (خاکە فەرامۆش کراوەی خودادا ) نەھاتبانە دونیاوە ناچار نەدەبون لە تەمەنی سێزدە ساڵیەوە و بە چاوانی پڕِ لە فرمێسک و حەسرەتەوە ( لە ژێر تۆڕی سپی ژنبوندا) بۆ دواھەمین جار ماڵاوایی لە قوتابخانە بکەن و چیرۆکی تاڵی ( ڕەگەزی دوەم بون) بەتەواوی بونتانەوە بچێژن. کچانی سەرزەمینی ئاھورا ئەگەر سبەی ویستتان لە داوێنی سروشتدا (پونە) بۆ ڕۆڵەکانتان بچێنن یان تاجێکیان لە بنەوشە و گوڵان بۆ دروست بکەن ، حەتمەن دەبێ یادێک لەسەردەمی منداڵیتان بکەنەوە.\nکوڕانی بە سروشت خۆرەتاو دەزانم کە ئیدی بۆتان ناکرێ لە گەڵ ھاوپۆلەکانتاندا دانیشن و بخوێننەوە و پێبکەنن چونکە دوای ( بەڵای پیاو بون ) ئیدی (خەمی نان) بەرۆکتان بەرنادا. بەڵام لەبیرتان بێت پشت نەکەنە شیعر و ئاواز و لایلایە و خەونەکانتان ، منداڵەکانتان فێرکەن بۆ وڵاتەکەیان و بۆ ئەمڕۆ و بۆ سبەینێ ببنە ڕۆڵەیەک لە جنسی (شیعر و باران). ئیدی بە خۆرەتاو باتان دەسپێرم و تا سبەینێیەک _ کە ھێندە دور نیە _ وانەی عیشق و ڕاستی بۆ وڵات بڵینەوە.\nلە فارسیەوە: ئازاد نەجم\nPrevious وانه‌ی یه‌که‌م … هێمن بابان\nNext ئەوانەی لە رێگای تەکفیرکردنەوە ئاسایشی نیشتیمانیی تێکدەدەن دەبێت سزای یاسایی بدرێن


شێخ جه‌عفه‌ر: له خه‌بات و تێكۆشاندا هێنده‌ى باڵاى عادل موراد پێڵاومان دڕاندووه\nواى ئه‌وه‌ى چه‌ند به‌رپرسێكى باڵاى یه‌كێتیى نیشتمانیى کوردستان، هه‌ڵوێستى خۆیان له‌مه‌ڕ درێژ كردنه‌وه‌ى ویلایه‌تى بارزانى ڕاگه‌یاند، عادل موراد، سكرتێرى ئه‌نجومه‌نى ناوه‌ندیى یه‌كێتیى نیشتمانى، ڕاسته‌وخۆ كه‌وته ڕه‌خنه گرتن له‌و به‌رپرسانه به‌تایبه‌تى مسته‌فا چاوڕه‌ش، به‌رپرسی مه‌ڵبه‌ندى پێشمه‌رگه و شێخ جه‌عفه‌ر شێخ مسته‌فا، ئه‌ندامى مه‌كته‌بى سیاسیی یه‌كێتى، ئه‌مه له‌كاتێكدایه سكرتێرى ئه‌نجومه‌نى ناوه‌ندیى یه‌كێتى قسه‌ى ئه‌و دوو به‌رپرسه باڵایه‌ى یه‌كێتى به قسه‌ى لاوه‌كى و بێمانا ناوزه‌ند كرد، ئه‌مه‌ش بووه هۆى نیگه‌ران كردنى ئه‌و دوو به‌رپرسه باڵایه‌ی یه‌كێتى.\nشێخ جه‌عفه‌ر شێخ مسته‌فا، ئه‌ندامى مه‌كته‌بى سیاسیی یه‌كێتیى نیشتمانیى کوردستان، ده‌رباره‌ى لێدوانەکەی عادل موراد، له‌لێدوانێكى تایبه‌تدا بۆ ئاژانسی(باسنیوز) گوتى: “عادل موراد، ده‌ستێكى ده‌ره‌كییه له ناو ڕیزه‌كانى یه‌كێتیى نیشتمانى. زانیاریم لایه عادل موراد، بۆ شوێنێكى هه‌ستیار ئیش ده‌كات. ئه‌و شوێنه تامه‌زرۆى ئه‌وه‌یه میلله‌تى كورد یه‌ك هه‌ڵوێست نه‌بێت. پاشان عادل موراد، به‌درێژایى مێژووى ژیانى خۆى له‌ناو ڕیزه‌كانى یه‌كێتیى نیشتمانى، زۆرترین زه‌ڕبه‌ى له‌و حیزبه تێكۆشه‌ره داوه، هه‌میشه مه‌ترسییه‌كى گه‌وره بووه بۆ حیزبێكى تێكۆشه‌رى وه‌كو یه‌كێتیى نیشتمانى“.\nشێخ جه‌عفه‌ر ئاشكراشى كرد: ”عادل موراد، له به‌ڕیتانیا ئه‌وه‌نده جوێن و سوكایه‌تیى به‌یه‌كێتى ده‌دا، دواجار ژنه‌كه‌ى خۆى له‌داخى ئه‌م سوكایه‌تییانه، عادل مورادی لەماڵەکەی خۆی دەرکرد. دواتر ئه‌م موراده چووه لاى هه‌ڤاڵ مام جه‌لال، له‌وێ ده‌ستى كردووه به‌گریان، دواتر مام جه‌لال دڵخۆشى داوه‌ته‌وه‌و پێى گوتووه: “عادل وه‌ره‌وه بۆ كوردستان، من ژنت بۆ دێنم و خانووشت بۆ ده‌كڕم، پۆستیشت ده‌ده‌مێ، جه‌نابى به‌م جۆره گه‌ڕاوه‌ته‌وه ناو یه‌كێتیى نیشتمانى، كاتێكیش هاتووه‌ته‌وە بۆ ناو یه‌كێتى بووه به‌جاسوس و سیخوڕ به‌سه‌ر هه‌موومانه‌وه. ته‌حه‌دداده‌كه‌م تێكۆشه‌رى ناو یه‌كێتى نه‌ماوه، ئه‌م عادل موراده جاسووسیى به‌سه‌رەوه نه‌كردبێت، ئێستاش قسه به‌م حیزبه ده‌ڵێت!“.\nشێخ جه‌عفه‌ر ئه‌وه‌شى گوت: ”عادل موراد، له‌ملاولا گوتویه‌تى: “گوایه ئێمه پشتگیرى له پارتى ده‌كه‌ین”. منیش له ڕێگه‌ى ئێوه‌وه به ناوبراو ده‌ڵێم: “به‌نده تاوه‌كو دواین هه‌ناسه هه‌ر یه‌كێتى ده‌بێت، له یه‌كێتى لامنەداوه‌و لاناده‌م. یه‌كێتى تێكۆشه‌رى زۆرى تێدایه، هه‌ریه‌كێ له ئێمه‌ش به‌هۆى خه‌بات و تێكۆشانه‌وه، هێنده‌ى باڵاى به‌رزى عادل موراد پێڵاومان دڕاندوه به‌ڵام عادل موراد، تۆچى له‌ناو یه‌كێتى؟ تۆسیخوڕى! ئێمه باش ده‌زانین جاسوسێكى وه‌كو تۆ به‌ده‌ر له زیانێكى گه‌وره به‌ده‌ر له سیخوڕى بۆ ئه‌م و ئه‌و، هیچ سودێكى دیكه‌ت بۆ حیزبه شۆڕشگێڕه‌كه‌ى هه‌ڤاڵ مام جه‌لال نییه! تۆ وه‌فات بۆ خوێنى شه‌هیدان نییه، ئه‌گه‌ر دڵسۆزى خوێنى شه‌هیدان بوویتایه جوێن و سوكایه‌تی و به‌م حیزبه تێكۆشه‌ره نه‌ده‌دا!“.\nشێخ جه‌عفه‌ر, ئه‌وه‌شى گوت: “عادل موراد، كه‌سێكى بێزراوى خۆبه‌زلزانى ڕووشێنه‌ره، كه‌سێكه له‌ناو یه‌كێتى هیچ كه‌سێك خۆشى ناوێت”.\nلە سایتی باس نیوز وەرگیراوە


◄ ئەنجام: 468 تۆمار دۆزرایەوە، لاپەڕە 1 لە 47 ژمارەی تۆمار لە لاپەڕەیەکدا: 🗐 1 🗐 5 🗐 10 🗐 25 🗐 50 🗐 100\n📕 ئاسایشی نەتەوەیی و ئاسایشی تۆڕەکان پەڕتووکخانە\n👁 ئەم بابەتە 6,496 جار بینراوە\nکۆمەڵێک نووسەر عارف سەلیمی دەزگای موکریانی 2007 [ زۆرتر... 👁] 📕 ✖ 0 0 ✔ 96% ✍ هـ.ب. 22-12-2010 14:40:58\n👁 ئەم بابەتە 8,250 جار بینراوە\n📕 ئاسایشی نەتەوەیی و پلانی زمان پەڕتووکخانە\nد. قەیس کاکل تۆفیق دەزگای موکریانی 2007 [ زۆرتر... 👁] 📕 ✖ 0 0 ✔ 99% ✍ هـ.ب. 22-12-2010 14:41:23\n👁 ئەم بابەتە 10,829 جار بینراوە\n📕 ئاغا و نۆکەر پەڕتووکخانە\n📅 کاتی تۆمارکردن Nov 6 2011 5:58PM\nلیۆن تۆلستۆی وەرگێڕانی: ئەمین گەردیگلانی لەبڵاوک [ زۆرتر... 👁] 📕 ✖ 0 0 ✔ 99% ✍ هـ.ب. 6-11-2011 17:58:53\n👁 ئەم بابەتە 55,633 جار بینراوە\n📕 ئاناباس پەڕتووکخانە\n📅 کاتی تۆمارکردن Jan 6 2015 9:26AM\nگزنفۆن وەرگێڕ: عەلی فەتحی 2013 [ زۆرتر... 👁] 📕 ✖ 0 0 ✔ 99% ✍ هـ.ب. 6-1-2015 9:26:22


بزوتنەوەى گۆڕان: لە برى وانە وەرگرتن لە تاوانى ئەنفال و خزمەتکردنى نەتەوەکەمان، یەکێتى و پارتى خەریکى یەکتر شکاندن و بردنەوەى قومارى سەرۆک کۆمارن\nبزوتنەوەی گۆڕان. رایدەگەیەنێت: داڵدەدانی تاوانباری جینۆسایدی گەلی كورد لە تاوانی ”ئەنفال” شەرمەزارییە و دوایی (٣٤) ساڵ لە ئەنجامدانی ئەم تاوانە مێژوییە؛ لە بری وانەوەرگرتن و ھەوڵدان بۆ خزمەتکردنی دۆزی رەوای نەتەوەکەمان، یەکێتی و پارتی خەریکی یەکتر شکاندن و قوماری بردنەوەی سەرۆک کۆمارن، کە درێژەدان بەم سیاسەتە ھەستنەکردنە بە بەرپرسیارێتی مێژویی و پشتگوێخستنی ئامانجی قوربانیان و خەباتی گەلەکەمان.\nراگەیەندراوی بزوتنەوەی گۆڕان بۆ یادی ئەنفال\nئەمرۆ، (٣٤) ساڵ بەسەرتاوانێکی گەورەی مێژویی تێدەپەرێت، تاوانی جینۆسایدکردنی گەلی کوردستان کە بەعس و رژێمی لەناوچوی سەدام ناویاننابوو ئەنفال.\n ئەنجامدانی پرۆسەکانی بەدناوی ئەنفال، یەکێکە لە تاوان و کردەوە وەحشیگەریەکانی سەدەی بیستەم، کە دوای (١٩) ساڵ بەسەر روخانی ئەنجامدەری ئەم تاوانە؛ تائێستا ژمارەیەک لە ئەنجامدەرانی تاوانەکە و ئەوانەی هاوکارییانکردون، نەک ھەر راپێچی بەردەم دادگا نەکراون، بەڵکو داڵدەش دراون. ئەوانەی داڵدەیان داون بە شانازی باسی دەکەن. لە کاتێکدا شەرمەزارییە داڵدەی ئەو تاوانبارانە بدرێت کە دەستیان بە خوێنی ژن و پیاو و منداڵ و گەنج و پیری کورد سورە.\nلە ئاست تاوانی ئەنفال دا، حکومەتی ئیتیحادی لە ناساندن و بەدەنگەوە هاتنی خواست و داوای رەوای کەسوکاری ئەنفالکراواندا کەمتەرخەمە، لە قەرەبووی زیان و ژیانیشیان کەمتەرخەم تر. ئەمە جگەلەوەی پرسی ئەنفال وەک تاوانە گەورەکانی دیکەی جینۆساید لەسەر ئاستی جیهان نەبۆتە دۆسیەی ناوەندە جیھانیەکان و خەمساردی ھەیە لە بەدیکۆمێنتکردن و ناساندنی تاوانەکە لەناوەندە رۆشنبیری و پەروەردەییەکان.\n لە ھەرێمی کوردستان یش دوایی (٣٤) ساڵ لە ئەنجامدانی ئەم تاوانە مێژوییە؛ لە بری وانەوەرگرتن و ھەوڵدان بۆ پتەوکردنی گوتاری سیاسی و خزمەتکردنی دۆزی رەوای نەتەوەکەمان، یەکێتی و پارتی خەریکی یەکتر شکاندن و قوماری بردنەوەی سەرۆک کۆمارن، کە درێژەدان بەم سیاسەتە ھەستنەکردنە بە بەرپرسیارێتی مێژویی و پشتگوێخستنی ئاوات و ئامانجی قوربانیان و خەباتی گەلەکەمان.\nھەموو ئەوانەی دەسەڵاتداران باش دەزانن ئەو دەسەڵاتەی ھەیانە بەرھەمی ئازایەتی و قوربانیدانی خەڵک و خوێنی شەھیدان و پێشمەرگەیە. ھەموو پارتەکان و سەرکردەکان لە تەنگانەدا پەنایان بۆ خەڵک بردوە. لە کاتێکدا لە جیھاندا دۆستێکیان نەبووە خەڵک بون بە قەڵا و قەڵغان بۆ ھەموو سەرکردەکان. کەچی ئەمڕۆ ھەموویان ئەو رۆژانەیان بیر چوەتەوە. تەنیا لە ساڵڕۆژی ئەنفالدا بیریان دێتەوە و رۆژی دواتر ھەموو ئەو بەڵێنانەیان بیر ئەچێتەوە کە ساڵ دوای ساڵ داویانە. بێ ئاگان لە دۆخی سەختی ژیانی ھاونیشتیمانیان. نابینا و نابیستن لە بەرامبەر خراپی گوزەرانی ھاوڵاتیان.\n کەسوکاری ئەنفالکراوەکان لە ئازاری زامی قوڵ و خەمی بێکۆتای لە دەستدانی کەسوکاریان تێدەگەن. ئێمە تەنیا دەتوانین هاوخەمی خۆمان بۆ کەسوکاری قوربانیان دەردەبڕین و سەری رێز و نەوازش بۆ گیان بەختکردوانی ئەنفال دادەنەوێنین.


له‌دوای ئه‌وه‌ی گرووپی FATA كه تایبه‌ته به چاودێریی دارایی، ئێرانی خسته ناو لیستی ڕه‌شه‌وه، به‌های تمه‌ن به خێراییه‌كی چاوه‌ڕوان نه‌كراو دابه‌زی و نرخی هه‌ر دۆلارێك له به‌رانبه‌ر تمه‌ن 15 هه‌زاری تێپه‌ڕاند.\nئه‌مڕۆ شه‌موو ئاژانسی هه‌واڵی "بی بی سی" بڵاوی كردووه‌ته‌وه، له بازاڕی بۆرسه‌ی تاران نرخی هه‌ر دۆلارێك 15 هه‌زار و 200 تمه‌نی تێپه‌ڕاندووه.\nئه‌وه له‌كاتێكدایه هه‌فته‌ی رابردوو نرخی یه‌ك دۆلار له بۆرسه‌ی تاران 13 هه‌زار و 130 تمه‌ن بوو و چاوه‌ڕوانی ئه‌وه ده‌كرێت به‌های تمه‌ن له‌وه زیاتر دابه‌زێت.\nبه‌یانی رۆژی هه‌ینی گرووپی FATA كه تایبه‌ته به چاودێریی دارایی له پاریس ئێرانی به‌هۆی سپیكردنه‌وه‌ی پاره و یارمه‌تیدانی گرووپه تیرۆریستییه‌كان خسته ناو لیستی ره‌شه‌وه.\nبه‌ڕێوه‌به‌ری ئه‌و رێكخراوه رای گه‌یاند، له‌به‌رئه‌وه‌ی ئێران پابه‌ندی رێسا نێوده‌وڵه‌تییه‌كانی سه‌ر به گرووپی FATF نه‌بووه و هه‌وڵه‌كانی بۆ سپیكردنه‌وه‌ی پاره بووه‌ته هۆی تێكدانی ئاسایشی ئابووری جیهانی، تاران ده‌خرێته ناو لیستی ڕه‌شی ئه‌و رێكخراوه‌یه.\nبی بی سی ئاماژه‌ی به‌وه داوه، هاووڵاتییانی ئێرانی به لێشاو روویان كردووه‌ته نووسینگه‌كانی گۆڕینه‌وه‌ی دراو و تمه‌نه‌كانیان ده‌كه‌ن به دۆلار بۆ ئه‌وه‌ی هێنده‌ی تر زیانمه‌ند نه‌بن له دابه‌زینی به‌های دراوه‌كه‌یان.


بكوژی دلین بەلێبوردنی گشتی ئازاد كراوە\nبكوژی سەرەكی كچەكەی دهۆك پێشتر بەتاوانی هەوڵدان بۆ كوشتنی خوشكێكی دەستگیركراوەو دواتر لەلێبوردنی گشتی ئازاد كراوەو جارێكی دیكە تاوانێكی قێزەونی ئەنجامداوە.\nلە دووەم رۆژی جەژنی رەمەزاندا لەشاری دهۆك منداڵێك بەناوی دلین وەلیدی تەمەن 10 ساڵان لەلایەن كەسێكەوە دەبرێت و هەوڵدەدات دەستدرێژی بكاتەسەری، بەڵام بەهۆی هاواركردنی كچەكەوە، تاوانبارەكە كچەكە بەدار دەكوژێت و دوای چەند رۆژێك لەدیارنەمانی دوێنێ تەرمی دلین دۆرزرایەوە.\nبەپێی زانیارییەكانی پۆلیسی دهۆكیش، ئەو تۆمەتبارەی بەتاوانی كوشتنی دلین وەلیدی تەمەن 10 ساڵان دەستگیركراوە، دانی بەتاوانەكەیدا ناوەو پێشتريش بەتاوانی هەوڵدان بۆ كوشتنی خوشكێكی دەستگیركراوەو دوای دادگایكردنی زیندانیكراوە، بەڵام بەلێبوردنی گشتی ئازاد كراوە.\nكەسوكارەكەی دلینیش دەڵێن تا تاوانبارانی كوشتنی كچەكەیان لەبەرچاویان لەسێدارە نەدرێن و سزای خۆیان وەرنەگرن پرسە بۆ كچەیان دانانێن.\nئەمڕۆش لەكۆنگرەیەكی رۆژنامەوانیدا تاریق ئەحمەد بەڕێوەبەری پۆلیسی دهۆك رایگەیاند: ئەو كەسانەی دلینی تەمەن 10 ساڵانیان كوشت، دەستگیر كراون و دانیان بەتاوانەكەیاندا ناوە.\nوتیشی: وەك هێزی ئەمنی پارێزگای دهۆك دەنگمان دەخەینە پاڵ دەنگی خەڵك داواكارین ئەو كەسانە سزای لەسێدارەدانیان بۆ دەربچێت، چونكە ئەو تاوانانە لە كلتوری ئێمەدا هێجگار قێزەونە.\nئەوەشی وت: تاوانباران دەستگیركراون و ئەو كەسانە ناسیاوییان لەگەڵ باوكی دلینی تەمەن 10 ساڵان هەبووەو لەو رێگەیەوە كچەكەیان هەڵخەڵەتاندوەو دووریان خستوەتەوە بەدار كوشتوویانە.


تۆنی بلێر ده‌ڵێت من له‌گه‌ڵ هه‌موو تێـبینی‌یه‌كانی ژه‌نه‌ڕاڵ ڕیچاردم\nسه‌رۆك وه‌زیری به‌ریتانی تۆنی بلێر ده‌ڵێت ئه‌و له‌گه‌ڵ هه‌موو وشه‌یه‌كی فه‌رمانده‌ی له‌شـكری به‌ریتانیایه كه له تێـبیـنی‌یه‌كانیدا سه‌باره‌ت به شه‌ڕی عێراق گوتویه‌تی.\nڕۆژی هه‌ینی به‌ڕێز بلێر گوتی داواكه‌ی ژه‌نه‌ڕاڵ ڕیچارد دانـنه‌تس كه هێزه‌كانی به‌ریتانیا عێراق به‌جێبهێڵن هه‌ر ئه‌وه‌یه كه هه‌موو كاربه‌ده‌سـتانی به‌ریتانیا ده‌یڵێن. به‌ڕێز بلێر گوتی ستراتیژیـیه‌تی به‌ریتانیا ئه‌وه‌یه كه هێزه‌كانی له‌و وڵاته‌دا ده‌كشـێـنێـته‌وه كاتێـك كاره‌كه‌ی له‌و وڵاته ته‌واو ده‌بێت.\nژه‌نه‌ڕاڵ ڕیچارد دانـنه‌تس پـێشـتر به ڕۆژنامه‌ی ده‌یلی مه‌یڵ (Daily Mail) ی به‌ریتانی گوتبوو هێزه‌كانی به‌ریتانیا ڕه‌وشی ئاسایشی عێراق خراپـتر ده‌كه‌ن، وه پـێویسـته به زووترین كات له‌و وڵاته بكشـێـنه‌وه.\nله عێراقیش، پـۆلیسی ئه‌و وڵاته ده‌ڵێن چه‌ند چه‌كدارێـك له ناوچه‌یه‌كی گوندنشین له باشوری به‌غدا 6 ژن و 2 كچیان كوشـتووه. هه‌روه‌ها 14 ته‌رمیش له شـارۆچـكه‌ی ضلوعیـیه له باكوری به‌غدا دۆزراوه‌ته‌وه.\nهاوكات ئاژانسی په‌نابه‌رانی سه‌ر به نه‌ته‌وه یه‌كگرتووه‌كان ده‌ڵێت توندوتیژی له عێراق بۆته مایه‌ی كۆڕه‌وكردنێـكی به‌رده‌وام له‌و وڵاته. كاربه‌ده‌سـتانی نه‌ته‌وه یه‌كگرتووه‌كان ده‌ڵێن مانگانه به هه‌زاره‌ها عێراقی وڵاته‌كه‌یان به‌جێده‌هێڵن.


📕 ئافرەتی کورد لەژێر هەژموونی گوتاری فیمینیزمی دا پەڕتووکیانە\n📅 کاتوو تۆمارکەردەی Jul 7 2017 2:26PM\n👁 ئی بابەتە 4,116 جارێ وینیان\nنووسینی: محەمەد هەریری بابەت: لێکۆڵینەوە ساڵی چا [ زیاتەر... 👁] 📕 ✖ 0 1 ✔ 99% ✍ س.ئـ. 7-7-2017 14:26:11\n📕 بزاڤا کۆمەڵایەتی یا ئافرەتان (فیمینیزم) پەڕتووکیانە\n👁 ئی بابەتە 2,059 جارێ وینیان\nئاندرێ میشێل هەولێر-2002 [ زیاتەر... 👁] ✖ ✖ ✖ 0 0 ✔ 60% ✍ ب.ج. 31-3-2014 0:40:07\n📕 بزوتنەوەی فیمینیزم پەڕتووکیانە\n📅 کاتوو تۆمارکەردەی Aug 15 2016 3:10PM\n👁 ئی بابەتە 2,794 جارێ وینیان\nوەرگێڕانی: ئاوات ئەحمەد [ زیاتەر... 👁] 📕 ✖ 0 1 ✔ 99% ✍ هـ.ب. 15-8-2016 15:10:10\n📕 جیهانی فیمینیزم پەڕتووکیانە\nئاندرۆ ڤینسنت / ئەوانی تر وەرگێڕانی لە فارسییەوە: [ زیاتەر... 👁] ✖ ✖ 0 1 ✔ 64% ✍ هـ.ب. 10-6-2012 16:51:49\n📕 رەهەندی چوارەمی فیمینیزم، تیوری غەم لای ژنانی پاشماوەی ئەنفال پەڕتووکیانە\nکازیوە ساڵح [ زیاتەر... 👁] ✖ 📕 ✖ 0 0 ✔ 82% ✍ هـ.ب. 10-6-2012 16:51:49\n📕 ژنان لەبزاوتندا؛ فیمینیزم و چالاکیی کۆمەڵایەتی پەڕتووکیانە\n📅 کاتوو تۆمارکەردەی Aug 30 2016 12:43PM\nشێلا رویاتام وەرگێڕانی یادگار حەمەغەریب [ زیاتەر... 👁] ✖ ✖ 0 0 ✔ 66% ✍ هـ.ب. 30-8-2016 12:43:21\n📕 ژنانی سەردەمی خۆیان..مێژووی فێمێنیزم لە ڕۆژئاوادا پەڕتووکیانە\n📅 کاتوو تۆمارکەردەی Nov 4 2015 1:43PM\n👁 ئی بابەتە 4,713 جارێ وینیان\nنووسینی: مارلین لێ گەیت وەرگێڕانی: فەرشید شەریفی [ زیاتەر... 👁] ✖ ✖ 0 1 ✔ 70% ✍ م.ب. 4-11-2015 13:43:23\n📕 فیمینیزم پەڕتووکیانە\n👁 ئی بابەتە 6,771 جارێ وینیان\nجیەن فریدمەن فەرشید شەریفی خانەی وەرگێڕانی سلێما [ زیاتەر... 👁] 📕 ✖ 0 0 ✔ 99% ✍ هـ.ب. 22-12-2010 14:40:57\n📕 فیمینیزم 1 پەڕتووکیانە\n📅 کاتوو تۆمارکەردەی Sep 8 2018 6:04PM\n👁 ئی بابەتە 1,438 جارێ وینیان\nکۆمەڵێک نوسەر کتێبی ژمارە (سێ) لە پڕۆژەی چەمکە فک [ زیاتەر... 👁] ✖ ✖ 0 1 ✔ 99% ✍ ز.س. 8-9-2018 18:04:10\n| کاتوو وەشکەردەیو لاپەڕەی: 5,959 چرکە!


ئەمڕۆ مەیدانی شەڕو سەنگەر لە تۆرە کۆمەڵایەتیەکانە لەرێگای میدیا یەکێک ئەکرێت بە پاڵەوان و نیشتیمان پەروەر. ئەتوانرێت یەکێکی تر بکرێت ناپاک. دکتۆر بەرھەم ڕاستە سەرکردەیەکی کوردو یەکێتی نیشتیمانی کوردستانە، نابێ ئەوە فەرامۆش بکرێ سەرۆک کۆماری عیراقی فیدراڵە ئەرکێکی قورس و دژواری ھەیە لە عیراق وبەپێی دەستور دەسەڵاتی دیاری کراوە کە ناتوانێت لێی لا بدات.\nدەبێت پارێزەری دەستور و بەرژەوەندی عیراق بێت. واتا دەبێت بەردەوام ھەوڵی ھاوسەنگی بدات لەنێوان ھەموو پێکھاتە و حزب و لایەنەکان و لەگەڵ ئاڵۆزی و دەستوەردانی ھەرێمی بەرخورد بکات.\nد بەرھەم توانیوێتی لەم کاتە سەخت و دژوارانەدا ببێتە کۆکەرەوەی لایەنەکان و ھەڵدان بۆ رازی کردنی ھەمولاکان و نەھێشتی خوڵقانی شەڕی کۆلان بە کۆلان. کە زۆر لایەن کاری بۆ ئەکەن ئێمە وەکو کورد واجبمانە بە ھەموو حزب و لایەنەکانەوە پشتگیری لێ بکەین.\nلە زۆر پرسدا گەڕاوەتەوە هەرێم پرسی بە حزبەکەی خۆی و لایەنەکان و کەسایەتیەکان و کاک مەسعودیش کردوە ئەو لایەنانەی کە دایم بانگەشەی یەکریزی دەکەن دەبێت لە ھەموان زیاتر پشتگیری لێ بکەن.\nریعایەتکردنی مەوقعی دەستوری وەک سەرۆکی وڵات یا چاوەڕوانی زیاتر لێی لەو پێگەیە حەقە و لە جێی خۆیدایە. بەڵام زمانی تەخوین و لە تۆڕە کۆمەڵایەتیەکان و خۆ کردنە نیشتمانی و ئەوانی تریش نانیشتمان پەروەر ئەوە دژی یەکڕیزیەو هەوڵی کوێرانەیە بۆ لایکی فیس بوک و لەمیدیاوە خۆ کردنە پاڵەوان.\nکەس بە میدیاو خیتابی خۆ شکێن ئەنجامی باش بەدەست ناهێنێت لەو عیراقە ئاڵۆزە کە هێشتا نەزعەی گەورەیان دژە بە کوردو کوردستانە ناکرێ. کەواتە قەدەرمان یەکڕیزیە بە زمان و رەفتار.


وازهێنان لەرەخنە، لەسەر تەکلیفی شەخصیی - ئاوێنه\nوازهێنان لەرەخنە، لەسەر تەکلیفی شەخصیی\nلەماوەی رابردوودا، سێ زنجیرە وتارم لەسەر ئەم کتێبەی بورهان یاسین و سەردار عەزیز ( دەوڵەتی سەربەخۆی کوردستان، لەناوەوە بونیادنان و لە دەرەوە دانپیانان) ، نووسی. وێڕای ئەوەی نیازم هەبوو درێژەی پێبدەم و سەرەنجامیش بیکەم بە کتێبێک وەکو وەڵامێکی گشتگیر، بەڵام لەبەر ئەم خاڵانەی خوارەوە، دەستبەرداری بووم.\nپاش ئەوەی فەشەلی سیاسیی، عەسکەریی و ئابووریی ریفراندۆممان بینی، تەنانەت فەشەلی مۆراڵیی هەموو ئەو سیاسیی و نووسەرانەیشمان بینی کە رەخنەیان لە میکانیزمەکانی ریفراندۆم هەبوو، بەڵام بەهۆی موناجات و حەماوەی نەژادییبوونەوە، بە بیانووی ئەوەی بۆ سەربەخۆییە! و ناکرێ دژایەتیی سەربەخۆیی بکرێ، دەنگیان بە مەهزەلە و هەڕاجخانەی بەڵێ دا. نووسەرانی ئەم کتێبەیش لەم تایپە بوون. ئیتر رەخنەی چیی دەگریت، سەرلەبەری لێکدانەوە سیاسیی، نەژادیی و ئایدیۆلۆژییەکانیان، جیاوازیی لەگەڵ بارزانییدا نەبوو؟\nمن بیستوومە، تەکلیف لە سیاسیی، لە حیزب، لە دەوڵەت ..تاد بکرێ، بۆ راگرتنی پرۆژەیەک، هەڵوێستێک، یان دواخستنی نووسینێک، بەڵام نەمبیستووە کە تەکلیفی دۆستانە بکرێ، کە واز لە رەخنە بهێنە. تەنانەت بەوەش ئازارت بدەن کە حیقدی شەخصییم لە یەکێ لەنووسەرانی ئەو کتێبە هەیە( پەیامی شەخصیی نووسەرێکیان). ئەمە لە کاتێکدایە، هیچیانم نە لە ژیاندا دیوە و نەهیچ بەرژەوەنییەکمان بەیەکەوە هەبووە لە هیچ گۆشەیەکی ژیاندا. ئەوە بە چاوی خۆم و بە گوێی خۆم، بینیتم و بیستم، تەکلیفی شەخصییم لێ بکرێت و تکا بکرێ کە بەردەوام نەبم و زنجیرە نووسیینەکان، لەسەر ئەم کتێبە رابگرم.\nراستییەکەی ئەو ئارگیومێنت و پۆستانەی لە لایەن گەنجانی کوردستانەوە، لە تۆڕە کۆمەڵایەتییەکاندا( بەتایبەتیی فەیسبووک) لەسەر ئەم ریفراندۆمە موخابەراتیی و تەکلیفکراو و عینادییە شەخصییەی بارزانیی، کران، هەزاران جار لە ناوەڕۆکی ئەو کتێبە پڕ لە موناجات و پڕ لە کڕوزانەوەیەی کوردایەتیی، سەنگیینتر و عەقڵانییتر بوون.\nداوای لێبووردن لە هەموو ئەوانە دەکەم کە خوازیاری ئەوە بوون، درێژەی پێبدەم. خۆشبەختانە نووسەرێکی تر بە ناوی” عەدنان کەریم” دەستی بە رەخنەگرتن لەم کتێبە کردووە و بەشێکی نووسیوە و هیوادارم ئەو درێژەی پێبدات و لە رەخنەکردنی ئەو کتێبە، بەردەوام بێت.\nلە هەموو دونیادا، نووسەر، نەژادپەرست بێت، نەتەوەپەرست و راسیست بێت، جوێنی ئایدیۆلۆژیی بدات و تەشهیر بە ( نەتەوە، نەژاد، دیین، مەذهەب، کولتوور و سێکتە کۆمەڵایەتییەکانی تر) بکات، ئیتر بۆ ئەبەد سقوط دەکات! لای ئێمە، لە ئەدەبی کوردییدا، ذاکیرەمان ئەوەندە بچووکە، من ئەگەر دوێنێ فاشیست و راسیست بووبێتم، داوای شەڕی قەومیی نێوان کورد و عەرەبم کردبێت، داوای شەڕی طائیفیی شیعەی تورکمان و شیعەی عەرەب و کوردی سوننەم کردبێت، بێئەوەی داوای لێبووردن بکەم و دان بەهەڵەکەی خۆمدا بنێم، ئەمڕۆ خەڵکێکی زۆر بییری دەچێتەوە و لەسەر قسەی رەنگاوڕەنگی ئەمڕۆم، هەڵمدەسەنگێنن! ئیتر چیی دەنووسیت؟\nئەو کتێبە لەسەر ریفراندۆم و دەوڵەتی کوردستان بوو. ئەگەر من ئاستی عەقڵانییبوون و سیاسییبوونی هەموو ئەوانە هەڵبسەنگێنم کە دەنگیان بە ” بەڵێ و نەخێر” دا، یان بایکۆتیان کرد، ئەوە من دەڵێم هەموو ئەوانەی دەنگیان بۆ نەخێر دا یان بایکۆتیان کرد، شانازییەکی نیشتمانیی و تێگەیشتنێکی عەقڵانیی و هەڵسەنگاندنێکی زۆر واقیعییان بۆ دۆخەکە هەبوو. خۆشباوەڕتریین کەس ئەوانە بوون کە دەنگیان بە بەڵێ دا بەو هەموو تەزویرەیشەوە. لەهەموویان سەرگەردانتر، ئەوانەبوون رەخنەیان لەم ریفراندۆمە هەبوو، بەڵام لە دوا ساتەکانی شەوی ریفراندۆمدا، دەماری نەژادپەرستیی و طائیفییبوونیان رەپ رەپ بووبوو، عاقیبەت، چوون دەنگیان بە مەهزەلەی بەڵێ دا. لەمانەش وێرانتر، ئەوانە کە هێشتا دەڵێن دەیان جاری تریش ئەم ریفراندۆمە بکرێتەوە هەر بە بەڵێ دەنگ دەدەینەوە! ئیتر فەقیرحاڵ، چۆن تووشی یەئس نابیت؟\nبڵاوكراوه‌ته‌وه له 22-10-2017


پەنتاگۆن دەڵێت هێزەکانی ئەمەریکا لە سوریا، سەرنجیان لەسەر داعشە نەک پاراستنی کێڵگە نەوتییەکانی سوریا\nڕۆژی دووشەممە، کاربەدەستێکی بەرگری ئەمەریکا ڕایگەیاند، هێزەکانی ئەمەریکا لە سوریا سەرنجیان لەسەر شەڕی دژ بە پاشماوەکانی گروپی دەوڵەتی ئیسلامییە و پاسەوانی کێڵگە نەوتییەکان ناکەن وەک لەلایەن سەرۆکی پێشوو دانۆڵد ترامپ، فەرمانیان پێکرابوو.\nجۆن کیربی گوتەبێژی پەنتاگۆن ڕایگەیاند لەو کاتەوەی کە لە ساڵی ڕابردوو کۆمپانیایەکی ئەمەریکا گرێبەستی لەگەڵ کوردەکان لە باکوری سوریا ئەنجام دا بۆ هاوکاریکردن لە سودوەرگرتن لەو نەوتەی لە باکوری ڕۆژهەڵاتی سوریا هەیە، سەربازانی ئەمەریکا پەیوەندییان پێوە نییە.\nکیربی، گوتیشی ئەو 900 کارمەند و بەڵێندەرە لەشکرییەی ئەمەریکا لە هەرێمەکە "دەسەڵاتی هاوکاریکردنی هیچ کۆمپانیایەکی تایبەتیان پێنەدراوە کە بەدوای گەشەپێدانی سەرچاوە نەوتییەکانن لە سوریادا".\nئەو گوتیشی تاکە ڕێگا ئەوەیە کە سەربازەکانی ئەمەریکا لە سوریا لەژێر مۆڵەتی ڕێگەپێدراوی پاراستنی سڤیلییەکاندا کاربکەن، کە دەکرێت بەردەوامی هێزەکانی ئەمەریکا لە دەوروبەری ناوچەکانی پاڵاوگە نەوتییەکان ڕوون بکاتەوە.\nئەو گوتیشی " گرنگە ئەوەمان بیربێت کە ئەرکی ئێمە لەوێ هێشتا بەردەوامی شکستی داعشە."\nئەم گۆڕانکارییە زیاتر جیاوازی هەڵوێستی جۆو بایدنی سەرۆکی نوێی ئەمەریکایە لە سیاسەتی سەرۆکی پێشوو دانۆڵد ترامپ بۆ شەڕی دەساڵەی ناوخۆی سوریا.\nکێڵگە نەوتییە سەرەکییەکان لە ناوچەکانی باکوری ڕۆژهەڵاتی ئەو وڵاتەدان، ئەو هەرێمەی کە هێزە کوردییەکانی سوریای دیموکراتی هاوپەیمانی ئەمەریکا بەڕێوەی دەبەن و پشت بە نەوت دەبەستن بۆ داهاتیان.\nلە ساڵی 2019 پاش تێکشکاندنی خەلافەتەکەی گروپی تیرۆرستی دەوڵەتی ئیسلامی لە سوریا و عێراق لەلایەن ئەمەریکا و هێزەکانی هاوپەیمانییەوە، ترامپ ڕایگەیاند سەربازەکانی ئەمەریکا زۆربەی دەکشێنەوە و ژمارەیەکی دیاری کراوی هێزەکان دەمێننەوە بۆ پاراستنی کێڵگە نەوتیەکان.\nلەو کاتەدا کاربەدەستانی ئەمەریکا ڕایانگەیاند ئەوان بۆ پاراستنی کێڵگە نەوتەکان لەوەی نەکەوێتە دەستی توندڕەوان لەوێن.\nساڵێک پاش ئەوە کۆمپانیایەکی نەوتی ئەمەریکا کە پێشتر نەناسرابوو بە ناوی Delta Crescent Energy ڕێککەوتنێکی لەگەڵ کوردەکان مۆرکرد بۆ چۆنیەتی سودوەرگرتن لە یەدەگی نەوت.


شەشی حوزەیران ٥٧ ساڵ تێپەر دەبێت بەسەر کۆمەڵ کوژیەکەی سلێمانی لە لایەن سوپای فاشستی عێراقەوە، ئەو ساتە تەمەنم ١٣ ساڵ بو روداو و وێنەکانی ئەو کورد کوشتنە بە زیندویی لە ناخ و دەرونمدا ماون.\nلە مێژە سەرکردە و حکومەتە ستەمکارەکانی عێراق، سوپا و دەزگا مرۆڤ کوژەکانیان، سیخور و جاش و بەکرێگیراوە کوردەکان بکوژانی کورد و وێرانکەری کوردستان بون. بێجگە کوشتن و لە سێدارەدانی هەزاران رۆڵەی کورد ئەنفال و کیمیابارانیش دەیان هەزار قوربانیان لێکەوتۆتەوە.\nلە ناوەراستی شەستەکانی سەدەی رابوردوەوە و دواتریش لە خولەکانی شەرەکانی ناوخۆ لە سەردەمی شاخ و دوای راپەرین بەشێکی زۆری هێزە سیاسیەکانی کورد کە لە بەرەی دژ بە بکوژە تەقلیدیەکانی کورد بونە بەشێکی ئەو هاوکێشەیە. هەرچەندە ئامارێکی ناوخۆیی بۆ قوربانیانی شەرە ناوخۆ، براکوژیەکانی کورد بەرچاو نەکەوتوە، بەڵام چەند سەرچاوەیەکی بیانی بە نێوان هەشت تا دوازدە هەزار مەزەندەی دەکەن.\nبە زەبر و جەزرەبەی ئەمریکا شەری ناوخۆ راگیرا، خۆشبەختانە لەو ساتەوە کە زیاتر لە بیست ساڵە دیاردەی کوشتنی کورد بە دەستی کورد لە باشور سەری هەڵنەداوەتەوە، بەڵام مەترسیەکەی لە ئاسۆدا خۆی حەشارداوە و چەند جارێک تەقینەوەی لە سان و ئاندا بوە.\nلەو بەینەدا بەڵایەکی گەورەی تر یەخەی کوردی گرت، بەهۆی شەری داعشەوە هەزاران رۆلەی کورد بونە قوربانی و ماڵوێرانی نیشتمان.\nکورد بەرامبەر بکوژانی لە داگیرکەر و دوژمن و خائینان بەرگریەکی سەختی رەوای پر شانازی و سەربەرزی کردوە، تاجە گوڵینەی خەباتی لە راپەرین و پێکهێنانی حوکمرانی خۆماڵیدا چەسپاند.\nلەسایەی حوکمرانی خۆماڵی، دەسەڵاتە خۆخۆریە حزبیەکان، چاوچنۆکی دەسەڵاتداران، گەندەڵی، خۆپەرستی، پێشێلکردنی یاسا و مافەکانی مرۆڤ، قۆرغکاری ئابوری و گوزەرانی هاوڵاتی، کوشتنی رای ئازاد و پیشاندەران، سوکایەتی بە بەها کۆمەلایەتیەکانی کۆمەڵگای کوردەواری، سزای سیاسی، نانبرین، چارەکە و نیوە موچە، زەلیلکردنی بەهاکانی هاوڵاتی و ...... بەشێکی هەستیاری ئەو سەردەمە تا ئەم چرکەیەش بەو دیاردانەشەوە بەرێوەبراوە.\nئەم کارانە رۆژانە، سەدان جار، لە هەمو سوچ و قوژبنێکی کوردستان، لە زۆر بواری گرنگی ژیانی هاوڵاتیان ساچمە ژەهراویەکانن کە بونیادی تاکی کوردیان زامدار و شەکەت کردوە، بۆیە هاوڵاتی کورد لەم دۆخە ئەوەندە بێ ئومێد بوە گەیشتۆتە ئاستی ئیفلیجبون، بێگومان بێ کارێکی جدی و کاریگەر ئەم ئیفلیجبونە قەبری تاکی کورد هەڵدەکەنێت.\nبکوژە تەقلیدیەکانی کورد بە فیشەکێک، گوللە تۆپێک، بوتڵیکی تێزاب، بۆردومانێک، گازێکی ژەهراوی و چاڵە جەماعیەکان لە چەند چرکەیەکدا کۆمەڵکوژی کوردیان دەکرد.\nئەو دۆخەی ساڵانێکی درێژە کورد لە باشور تێیدا دەگوزەرێت یەکسانە بە ئەشکەنجەدانی بەردەوامی بونیاد و دەرونی تاکی کورد، هەر رۆژێک بەهایەک، خۆشەویستیەک، سۆزێک، یادەوەریەک، داواکاریەک، ئاواتێک و خەونێکی هاوڵاتی کورد پێشێل دەکرێن و بریندار دەکرێن، دەسەڵاتیش بە پلاسیبۆیەکی سواو و بەسەرچو پینەو و پەرۆی دەکات.\nتەنها لاوانەوەی هاوڵاتی بە چرینەوەی هەزاران جاری هەمان میلۆدیای نارازی چارەی دەردەکانی ناکات، کاتیەتی ئیرادە و رۆحە غەمبار و زامدارەکەی هاوڵاتی بە میلۆدیایەکی نوێ ببوژێنرێنەوە.\nئەرکێکی سەرەکی یاخیبوەکان ئەوەیە ئۆرکێسترای سمفۆنیای بوژاندنەوە سازبکەن.\nنوسینی: چیا عەباس\nرۆتەردام: ٥ حوزەئیران ٢٠٢٠\n1 سەرۆکێک بۆ کۆمار یاخود سەرۆک کۆمارێک !\n2 سلێمانی جاران و ئێستا و ئایندە!\n3 هەلێکی زێرین بۆ یەکێتی‌و بەرەی نارازیی\n4 وەهمەکانی بزوتنەوەی گۆڕان!\n5 یەکێتی ئەستەنگێکی بەهێزی بەردەم گۆڕانکاری\n6 نەوەکانی بنەماڵە و سەرکردە دێرینەکان\n7 " نوخبەی" گۆرانکاری وەهمی\n8 ئیرسی مام جلال و یەکێتی ئەمرۆ!\n9 کڕیارانی شکستی گۆڕان\n10 هەڵبژاردن شکستێکی نەتەوەیی هەستیار، شکستەکەی گۆڕان و ئەگەرەکانی ئایندەش\n11 هەڵمەتی هەڵبژاردن یاخود شەری لاکۆڵان و قۆچانی\n12 ختوکەدانی هزری ساختەی گۆڕانکاری و چاکسازی\n13 هاوپەیمانی یەکێتی و گۆڕان: چەواشە و ناچاری\n14 ٣١ ی ئۆگۆست نێوان خیانەت‌و " الافسد" دا\n15 کوردستان ئەفغانستان نیە، سەماکردن لەلێواری بورکاندا\n16 نامەیەک بۆ خوا و ... کانی ....!\n17 زەمینە مێژویی و سیاسیەکانی روداوەکانی هەشتی تەموز\n18 لەم دۆخەدا " شارە حەیاتەکەی مام جلال" بەرەو چی!\n19 کاک نەوشیروان لەنێوان زریانی گۆڕین و گۆڕانکاری و واقیعدا!\n20 چ دەستورێک بۆ کوردستان؟\n21 کاک نەوشیروان و دیوەکەی تری گۆڕان\n22 بەرەی خۆراگرو گۆرانکاریی: بەرەنگاربونەوەی دەسەڵات\n23 شێخ لاهور، ئەگەر و ئەستەنگەکانی بەردەمی، بەشی سێیەم: پارتی، یەکێتی و شێخ لاهور\n24 شێخ لاهور، ئەگەر و ئەستەنگەکانی بەردەمی\n25 شێخ لاهور، ئەگەرو ئەستەنگەکانی بەردەمی\n26 " ناڕازی " چەمکێکی چەواشەکەر\n27 داڕمانی گۆڕان\n28 حزب لەمێژوو ئێستاو ئایندەی کوردستاندا!\n29 بیری جارانت دەکەم\n30 کێ براوە دەبێت: پارتی یاخود دەسەڵاتی گەنجی یەکێتی؟\n31 شەرمەزاری تاقمێکی گۆڕان\n32 چەترەکەی کاک نەوشیروان و گەردەلولی پایز\n33 ناسنامە لە وێرانەی کوردستاندا!\n34 دۆخێکی دژوارو فەنەری ئومێد!\n35 دەڵاڵ‌و تاریکبیرەکان\n36 ئاڵای شۆرش بۆ وایکرد؟\n37 چەند وێستگەیەک لەپەیوەندیەکانی کاک نەوشیروان لەگەڵ مام جەلال‌و یەکێتی لەسەردەمی دروستبونی گۆڕان- ەوە\n38 بەئاگابن کازمی مشکی هەمان کونە\n39 چی بکرێت؟ زۆر شت دەکرێت...\n40 گەورەکردنی شارو تاساندنی!\n41 گۆڕان ئێستا لەکوێدا گیرساوەتەوە؟\n42 چۆن بوین، چیمان کردو لێهات‌و چی بکەین؟\n43 لاهور شێخ جەنگی بۆ وادەکات‌و چی دەوێت؟\n44 "دالەکانی" دۆخی کوردستان و وەهمی دیموکراسی\n45 بەهەرێمکردنی سلێمانی، ئەگەر و مەترسیەکانی\n46 زلهێزەکان، دەسەڵاتی کوردی‌و بەرەی یاخیبو\n47 بۆ واز لەمەسرور بارزانی ناهێنن؟\n48 جوتیارەکەی نەمسا و کاک نەوشیروان\n49 پارتی‌و هێزەکانی ترو ئەزمونەکەی پارێزبەندی!\n50 لەم دۆخەدا کوردستان و حوکمرانی طەوار‌ئ!\n51 جیهان و کورد: ئێستاو لە سەردەمی دوای کۆرۆنا\n52 حکومەت‌و بەرەی نارازی‌و کۆرۆنا\n53 ئەو یەکێتیانە بۆ وا دەکەن؟\n54 گریانی نیشتمان لە سەردەمی کۆرۆنا\n55 بەڵێ کارنامەی گۆڕان رەسەن بو .... بەڵام.... !\n56 دەبێت شتێک بکرێت!\n57 بەڵێ کارنامەی گۆڕان رەسەن بو...\n58 دیلیمای کورد دوای نەمانی قاسمی سلێمانی\n59 بەڵێ کارنامەی گۆران رەسەن بو\n60 بەڵێ گۆڕان کارنامەیەکی ڕەسەن بو\n61 سیاسەت‌و نفاق لەباشور\n62 سیاسەت‌و بەها مرۆییەکان\n63 نوخبەی چەواشەکەر\n65 هەڵەو کەموکوریيەکانی کاک نەوشیروان‌و گۆڕانەکەی ئێستا\n66 رۆژئاڤاو جەنجاڵێکی بێ وێنە\n67 ماهیەتی سیاسەتی کوردی\n68 کابینەی نوێ لەبەردەم تاقیکردنەوەیەکی ئاڵۆزدا!\n69 ئۆپزسیۆنکردن ئەهلی خۆی دەوێت\n70 چۆن مامەڵەی دەسەڵاتی نوێی هەرێم بکرێت؟\n71 ماڵئاوایی لەچەمکی نارەزایەتی ناو گۆڕان‌و بەرەو....\n72 گۆڕان‌و شۆرشی نیللی\n73 سروشتی بزوتنەوەی گۆڕان‌و گۆڕان لەپرسی حوکمرانیدا\n74 هزری گۆڕان له‌نێوان بەرەی دەسەڵات‌و بەرەی نارەزا!\n75 کاک نەوشیروان‌و سیستەمی پەرلەمانی کوردستان لەدوا قۆناغی ژیانیدا\n76 مۆتەکانی ناو گۆڕان\n77 پرسی بەبنەماڵکردنی گۆڕان!\n78 گۆڕان لەسایەی هزرێکی ناسیۆنالیزمی چەقبەستودا\n79 گرتە ڤیدیۆکەی کاک نەوشیروان‌و چەند راستیيەک\n80 نەوشیروان مستەفاو پرسی حوکمرانی\n81 ئایا دەسەڵاتدارانی گۆڕان لەخەمی میللەتدان؟\n82 عەرابەکانی گۆڕان\n83 بۆچی پەلاماری نەوشیروان مستەفا دەدەن؟\n84 کوڕەکانی کاک نەوشیروان‌و گۆڕان\nهەسەدە ئاماری شەڕی حەسەكەی بڵاوكردەوە: 175 داعش كوژراون\nپێشبینی بۆ كەشوهەوای هەرێم لە مانگی داهاتودا\nفەرەیدون عەبدولقادر: هەڵەیە بێ پشتیوانی مەسعود بارزانی هەنگاو بۆ پۆستی سەرۆك كۆمار بنرێت\nوەزیرێكی بەریتانیا: بەهۆی مسوڵمانبونمەوە لە کار لادرام\nقایمقامی پێنجوێن داوای بەھانەوەچون دەكات\nئەنجومەنی سەركردایەتی یەكێتی: پارتی تاكڕەوانە هەنگاوی ناوەو كاندیدی بۆ سەرۆك كۆمار پێشكەشكردوە\nئەنجومەنی سەركردایەتی بڕیاریدا: "بەرهەم ساڵح تاكە كاندیدی یەكێتییە بۆ پۆستی سەرۆك كۆمار "\nنزمترین پلەی گەرما لەهەرێمى کورستان تۆمارکرا\nهەسەدە: 300 داعش لە حەسەكە خۆیان رادەستی هێزەكانمان كرد \nئاماری نوێی كۆرۆنا لە هەرێم: ژمارەی توشبوان هەڵكشا \nوته‌بێژى یه‌كێتى بۆ پارتى: بەرهەم ساڵح بە ڕەزامەندیی زۆر ل... \nتەندروستی عێراق: ئۆمیکرۆن 30%ی توشبوانی کۆرۆنا پێکدەهێنێت


کۆمەکی ئابووری - Migrationsverket\n/ کۆمەکی لەتازەوە جێگییربوون\n/ کۆمەکی ئابووری\nکۆمەکی ئابووری بۆ لەتازەوە جێگیرکردن\nEkonomiskt stöd till återetablering – sorani\nتۆ کە بەتەمایت بۆزێدی خۆت (وڵاتی خۆت) بگەڕێیتەوە، بواری ئەوەت هەیە داوای کۆمەکی ئابووری لە دەزگای دەوڵەتی کۆچەوە بکەیت. کۆمەکەکە خۆی ئاراستەی تۆ ئەکات کە بەتەمایت بۆ زێدی خۆت بگەڕێیتەوە کە لەوێ جێگییربوون زەحمەتە بە هۆکاری دژایەتی گەورەوە. تۆ لەماوەی بوونتا لە سوید داوای کۆمەکەکە ئەکەیت\nتۆ ئەتوانیت داوای کۆمەکەکە بکەیت گەر بۆ یەکێک لەم ووڵاتانە ئەگەڕێیتەوە\nئەفگانستان، کۆماری ئەفریکای ناوەند، کۆماری دیمەکراتی کۆنگۆ، ساحل عاج، ئێریترییا، عیراق، یەمەن، لایبریا، مالی، سیێڕڕا لیۆن، سومال، فەلەستین، سودان، سۆدانی باشوور، سوریا، تشاد\nمەرجگەل بۆ وەرگرتنی کۆمەک\nتۆ ئەتوانیت کۆمەکەکە وەربگریت گەر تۆ\nبڕیاری ڕەتکردنەوەی داوای پەنابەریت وەرگرتووە یان ئەگەر داوای• پەنابەریەکەت لە سوید کێشاوەتەوە.\nتۆ لەبیری ئەوەدایت بەخۆشی خۆت بۆ ووڵاتێک بگەڕێیتەوە • کە هەلومەرجەکانی ئەوێ بۆ جێگییربوونت سنووردارە بە هۆکاری بوونی دژایەتی گەورەوە\nشیاوێتی ئەوە هەیە کە تۆ لەو ووڵاتەدا بژیت کە بۆی ئەگەڕێیتەوە\nکاتێک کە داوانامەکە پێشکەش ئەکەیت، تۆ لە سویدیت.\nکۆمەک بۆ خێزانەکەت\nئەندامانی خێزانەکەشت ئەتوانن کۆمەکەکە وەربگرن: مێرد، ژن، هاوژین، منداڵی ژێر ١٨ ساڵ یان کەسوکاری تر کە لەگەڵ تۆدا ئەژین. ئەبێت ئەندامانی تری خێزانەکەشت لە سوید بن کاتێک داوانامەکە ڕادەست ئەکرێت.\nداوانامەکە و بڕیار\nتۆ ئەتوانیت داوای کۆمەکی لەتازەوە جێگییربوون بکەیت، کاتێک کە داوانامەی پەنابەریت ڕەتکراوەتەوە یان ئەگەر داوای پەنابەریەکەت لە سوید کێشاوەتەوە. تۆ ئەبێت پاش بڕیاری ڕەتکردنەوە یان پاش ئەوەی کە تۆ داوانامەکەت کێشایەوە، لە ماوەی دوو مانگدا داوانامە پێشکەش کەیت.\nتۆ ئەبێت داوای کۆمەکی لەتازەوە جێگییربوون لای فەرمانبەری وەرگرتنی سەر بەخۆت بکەیت و ئەوە دەزگای دەوڵەتی کۆچە کە بڕیاڕ ئەگرێت ئایا تۆ کۆمەکەکە وەرئەگریت یان نا. بڕیاری دەزگای دەوڵەتی کۆچ ناکرێت داوی تێهەڵچوونەوەی لەسەر بکرێت.\nپارەی کۆمەکە لە زێدی خۆت ئەدرێت\nدەزگای دەوڵەتی کۆچ هاوکاریی لەگەڵ IOM (ڕێکخراوی نێونەتەوەیی کۆچکردن) دا ئەکات، کە نوێنەرایەتیی لە زۆرینەی ئەو ووڵاتانەدا هەیە کە کۆمەکی لەتازەوە جێگییربوونی تێدا دابەش ئەکرێت. ئەوە IOM ە کە پارەکە لە زێدی خۆت ئەدات. تۆ ژمارە تەلەفۆنی نووسینگەی IOM ی زێدی خۆت ئەدرێتی پێش ئەوەی تۆ سوید بەجێبهێڵیت. تۆ بۆ کاتگرتن تەلەفۆن بۆ ئەوێ ئەکەیت بۆ پارەدانی کۆمەکی لەتازەوە جێگییربوونەکە، ئەمە پاش ئەوەی کە گەیشتیتەوە ووڵاتی خۆت.\nپارەدانەکە بە دۆلاری ئەمریکی ئەکرێت و هەموو بڕەپارەکە لە یەک ڕێکەوتدا ئەدرێت. تۆ ئەبێت کاتێک کە پارەکە وەرئەگریت، پاسپۆرت و کۆپی بڕیارەکە نیشان بدەیت بەوەی کە تۆ ئەبێت کۆمەکی لەتازەوە جێگییربوون وەربگریت.\nپارەکە ئەکرێت پێش بەجێهێشتنی سوید بدرێت، گەر IOM نووسینگەی لە زێدی خۆت نەبوو.\n(international Organization for Migration) لێرە بخوێنەرەوە IOM زیاتر لەبارەی\nکۆمەکی لەتازەوە جێگییربوون دەکاتە ٣٠٠٠٠ کرۆنی سویدی بۆ هەر کەسێک کە سەروو ١٨ ساڵانە و ١٥٠٠٠ کرۆن بۆ منداڵی ژێر ١٨ ساڵان. خێزانێک ئەتوانن ئەوپەڕی ٧٥٠٠٠ کرۆن وەربگرن.\nگەر تۆ زانیاریی نادروست بەجێبهێڵیت\nدەزگای دەوڵەتی کۆچ بۆی هەیە بڕیار لەسەر دانەوەی هەموو کۆمەکەکە یان بەشێکی بکات، گەر تۆ\nبەخۆشی خۆت نەگەڕێیتەوە یان گەر پاش گەڕانەەت بەشێوەیەکی نایاسایی سەفەر بۆ ناو سوید بکەیت.\nزانیاریی نادروستت بەجێهێشتبێت یان بەهەر شێوازێکی تر بویتە هۆکاری بەهەڵە پارەدان یان بە بڕێکی زۆر بەرز لە پارە.


لەو سەحرای سەماوەیەدا\n2019-04-15 11:32 178 جار بینراوە کۆمێنت\nلەتێ لەسەر و لەتێ لە خەونەكانمان وا لە سەماوە. كڵاوی سەری كوردە و كەوتۆتە سەحرای جنوبەوە، تێكەڵی خاك و خۆڵی ئەوێ بووە و لەوانەیە جامانەكەی لەشارەزوور بەر كیمیایی كەوتبـێ.\nلەو دەشتی شارەزوورەوە تا ئەو دەشتی كەربەلایە، تراژیدیای كوردقڕانە كە وامانزانی لەڕاپەڕینەوە لەپشتی خۆمان بەجێمان هێشتووە. كەچی لەشەنگال سەریهەڵدایەوە.\nكڵاوی سەری كوردە لەجیاتی ئەوەی لەسەرما و سۆڵەی زستانی غەدر و داگیركاری بمانپارێزێ، بۆتە شاهید كە هاوار و ناڵەمان تا ئەوێش غلۆر بۆتەوە. تا سەماوە چووە.\nكڵاوی كوردە لەنێوان كڵاوسوور و كڵاوڕەشی ململانێكانی مێژوودا. لەنێوان شەپقەی غەرب و سیدارەی ئەفەندی و تەربوشی خۆجەدا گیری خواردووە.\nدەست بە كڵاوی خۆمانەوە دەگرین تا با نەیبا و سەرمان پان نەكەنەوە، دەجوڵێین تا جامانەمان لەسەر نەخلیسكێ، ئێژن كڵاویان لار كردۆتەوە و بەزمیان لەبن سەرایە.\nسەرێكە و سەد سەودا، كوردستانێكە و سەد دەرد و خەم. جلخوارەكان دێن شتێك دەڵێن، جل قیتەكان بە قات و ریباتەوە شتێكی تر دەفەرموون. وایە كە بە بەشی خۆمان رازی دەبین، كەچی باقر و بارق، حەجاج و جەلاد، مغاویر و جەیش شەعبـی، حەرەسی قەومی و حەشدی شەعبیمان لێ گاڵ دەدەن.\nئەڵێین با ئیتر بەس بێ ئازار و ئەنفال تا لەم خەمە بڕەخسێین و پەژارەی ئەنفال و شەنگال قەتیعە بێت و ببڕێتەوە. تومەز هێشتا لەو سەحرای سەماوەیە یادگارمان ماوە. سەر و خەون و ئەندێشەمان لە ژێر خۆڵ نێژراوە. كڵاومان لەبن خۆڵەكەدایە و هەقمان داوای تێهەڵچوونەوە دەكات.\nبە دوای تایتڵی خەمدا دەگەڕێن؟ وا لە ژێر كڵاوی گەوزاوی سەماوەدایە. بە دوای كۆتایی كڵاوكڵاوێنی سیاسەتدا دەگەڕێن؟ وا لە بن سەری، حاجی قادری كۆیی وتەنی؛ گای بنەدایە.\nكڵاوی كورد وا لەو سەحرای جنوبە. لەوێ كە نیشتمانی جەواهیری كڵاو لەسەری (یان كوردستان، یان نەمان)ە، لەوێ كە نیشتمانی جەواهیرییە، ئەوی بە عەرەبی دێڕە شیعرێكی هەیە كە هەموو تراژیدیای دونیای لە خۆیدا چڕكردۆتەوە:\n(لم یبقی عندی ما یبتزه الالم)..\nچم نەماوە تا ئازار سەودای پێوە بكات.


سەنتەری میترۆ بۆ داكۆكی لە مافی رۆژنامەنوسان رایدەگەیەنێت لە 3 مانگی بانگەشەی هەڵبژادندا و دەنگدانی تایبەتدا (41) پێشێلكاری بەرامبەر بە (36) رۆژنامەنوس ئەنجامدراوە.\nبەپێی راپۆرتێکى سەنتەرەکە کە دەست "ناس کورد" کەوتووە، كەمترین پێشێلكاریش پەیوەندی بە بانگەشەوە هەبووەو زۆرترینیان پەیوەندیداربوون بەرووداوەكانی دەرەوەی بانگەشە.\nروداوەكانی دەرەوەی بانگەشەو دەنگدانی تایبەت لە ماوەی هەڵمەتی بانگەشەدا: (30) پێشێلكاری، بیریتیبوو لە:\nلە كاتی بانگەشەدا: (2) پێشێلكاری تۆمار كراوە، بریتیبوو لە:\nلەكاتی دەنگدانی تایبەتدا: (9) پێشێلكاری، بریتیبوو لە:\n11ی شەوی یەكشەممە 18ی تەمووز لەكاتی گەڕانەوەی بۆ ماڵەوە لە شەقامی سالمی شاری سلێمانی، تەقە بەسەر ئۆتمبێلی سەرنوسەری راچڵەكین ( پشتیوان زاهیر حسین) كرا، بە پێی لێدوانی بۆ میترۆ ئاسایش تەقەكەرانی دۆزیوەتەوە.\nكاتژمێر 10ی شەوی هەینی 23ی تەمووز، لەبەردەم نەخۆشخانەی شار، لە سلێمانی هێرش كرایە سەر تیمی كەناڵی ئین ئارتی ( كارزان تاریق، محمد حەسەن) بۆ ماوەیەك لە ئۆتۆمبێلێكی ئاسایشی ناوخۆ دەستبەسەر كران، كەلەوپەلی رۆژنامەوانیان لێ زەوتكرا، پاش یەك كاتژمێر ئازاد كران.\nرۆژی شەممە 7ی ئاب لە قەزای مەخموری سەر بە پارێزگای هەولێر، لە كاتی روماڵی هەواڵدا هێزێكی سەر بە حەشدی شەعبی تیمی (تۆری میدیای ئێستا) ( ئەیوب عەلی، هەنگاو غەفور) بۆ ماوەیەك دەستبەسەر كردو كەلوپەلی رۆژنامەوانی زەوتكردو هەرەشەیان لێكردوون جارێكی تر نەیەنەوە ناوچەكە.\nرۆژی یەك شەممە 8ی ئاب، لە لایەن هێزێكی ئەمنی لەبەردەم دادگای هەولێر، رێگری لە پەیامنێری پەیام ( ئیدریس محمد) كران كە روماڵی دادگاییكردنی راگیراوانی دهۆك بكەن.\nرۆژی دووسەممە 9ی ئاب لە گرەكی سەركارێزانی شاری هەولێر، لەكاتی روماڵی كێشەی كەم ئاویدا، لە لایەن هێزێكی مەدەنییەوە هێرش كرایە سەر (تۆری میدیای ئێستا) ( ئەیوب عەلی و هەنگاو غەفور).\nكاتژمێر 1 و نیوی پاش نیوەرۆی رۆژی چوارشەممە 11ی ئاب، لە گەرەكی باداوان لە هەولێر، لەكاتی ئامادەكردنی راپۆرتێكدا لەسەر گردبونەوەی نارەزایەتی، موختاری ئەو گەرەكە هێرشی كردە سەر پەیامنێری ئین ئارتی ( چۆمان مەحمود).\nكاتژمێر 10و نیوی بەیانی رۆژی شەممە 21ی ئاب، لەبەردەم بینای قائیمقامییەتی هەولێر، كاتی ئاماەكردنی راپۆرتێك لەسەر گردبونەوەی نارەزایەتی خاوەن نانەواخانەو سەمونخانەكان، لەلایەن هێزێكی مەدەنییەوە هێرشكرایە سەر تیمی كەناڵی ئین ئارتی ( هێرش قادر، شیروان مەولود).\nكاتژمێر 11ی بەیانی رۆژی دوو شەممە 30ی ئاب، لە گەرەكی ژینی شاری هەولێر، لەكاتی روماڵی كێشەی كەم ئاوی، لە لایەن هێزێكی ئەمنییەوە هێرش كرایە سەر تیمی رۆژنامەوانی ئین ئارتی( رزگار ناسیح، محمەدی كامێرامان)، كەلەوپەلی رۆژنامەنوسییان زەوت كراوە.\nكاتژمێر 12 ی نیوەرۆ رۆژی یەك شەممە 5ی ئەیلولی، لەبەردەم بانكی توی مەلیك، لەلایەن هێزێكی ئەمنییەوە هێرشكرایە سەر تیمی كەناڵی ئین ئارتی ( هاودێر زۆراب، گۆران لوقمان) كەلوپەلی رۆژنامەوانیان لێ زەوتكردن.\nكاتژمێر 1:30 ی پاش نیوەڕۆی رۆژی پێنج شەممە 9ی ئەیلول، لە ناحییەی بازیان هێزێكی ئەمنی لەكاتی پەخشی راستەوخۆدا 2 جار رێگرییان لە تیمی كەناڵی ئین ئارتی ( كارزان تاریق، محمد حسن) كرد.\nكاتژمێر 11ی رۆژی سێَ شەممە، 14ی ئەیلول، لەناو بازاڕی قەزای زاخۆی سەر بە پارێزگای دهۆك، رێگری لە تیمی ئین ئارتی( وحید نیعمەت، بارزان حەسەن) كرا كە روماڵی گردبونەوەیەكی نارەزایەتی ئەو هاوڵاتیانە بكەن كە لە سەردەمی ئەنفالدا بەرەو توركیا ئاوارە بوون.\nكاتژمێر 11ی رۆژی سێ شەممە، 14ی ئەیلول، لەناو بازاڕی قەزای زاخۆی سەر بە پارێزگای دهۆك، رێگری لە تیمی كەناڵی سپێدە ( ئەكرەم ئەمین، حاتەم ئیبراهیم كرا كە روماڵی گردبونەوەیەكی نارەزایەتی ئەو هاوڵاتیانە بكەن كە لە سەردەمی ئەنفالدا لە توركیا ئاوارە بوون.\nشەوی پێنج شەممە 9ی ئەیلول، لەبەردەم كەناڵی ئین ئارتی گوندی ئەڵمانی شاری سلێمانی، هێزێكی ئەمنی رێگری لە كامێرەمانی تیمی ئین ئارتی ( بریار عەلی) كرد روماڵی هۆكاری بوونی ئەو هێزە بكات نزیك كەناڵەكەیان.\nكاتژمێر 11ی بەیانی رۆژی شەممە 18ی ئەیلول، لە بازگەی سحێلانی سەر بە پارێزگای دهۆك، رێگری لە تیمی كەناڵی ئین ئارتی ( وحید سندی، شەهباز نیعمەت) كرا، پاشان براون بۆ بارەگای سەربازی لە سیحیلان و بەڵێننامەیان پێ پڕكراوەتەوە جارێكی تر نەیەنەوە بۆ ناوچەكە.\nرۆژی دوو شەممە 27ی ئەیلول لە قەزای سەید سادقی سەر بە پارێزگای سلێمانی، لە لایەن سەركردەیەكی سەربازی ناووچەكە بە تەلەفون هەرەشە لە پەیامنێری ئین ئارتی ( وریا حەمە كەریم كرا، پاش ئەوەی روماڵی هەواڵی بانگەشەی هەڵبژاردنی كردوە.\nرۆژی یەك شەممە 29ی ئەیلول، پاش ئامادەكردنی راپۆرتێكی هەستیار، لەلایەن كەسانی نەناسراوەوە هەرەشە لە فۆتۆجورانالیست ( سەنگەر ئاكرێیی) كرا.\nبەیانی رۆژی هەینی، 8ی تشرینی یەكەم، لە بنكەی دەنگدانی تایبەت لە ناحییەی بەكرەجۆی شاری سلێمانی، چەند پێشمەرگەیەك هێرشییان كردە سەر بەرێوەبەری (جار میدیا) و ئازاریان دا.\nبەیانی رۆژی هەینی، 8ی تشرینی یەكەم، لە كاتی بەرێوەچوونی دەنگدانی تایبەت لە بنكەی غەفور ژاژڵەیی، رێگری لە پەیامنێری كوردسات (شاڵاو عەلی) كرا، پاساویان ئەوەبووە بە مۆبایل وێنەی گرتووە.\nبەیانی رۆژی هەینی، 8ی تشرینی یەكەم لە قەزای بەردەرەشی باشوری رۆژهەڵاتی پارێزگای دهۆك، لە كاتی پەخشی راستەوخۆی پەیامنێری دهۆكی ئین ئارتی ( سەباح سۆفی) كەسێك بەرگی مەدەنی پۆشیبوو، دەستی هێنایە بەردەم زوومی كامێرای كەناڵەو رێگری لێكرد.\nبەیانی رۆژی هەینی، 8ی تشرینی یەكەم، رۆژنامەنوس (ئەمیر عەلی) پێی راگەیاندین كە لە كردنەوەی بنكەی دەنگدان تا 9:30 رێگە نەدراوە رۆژنامەنوسان روماڵی دەنگدان بكەن لەناو بنكەكە كە بۆ رۆژنامەنوسان تەرخان كراوە.\nبەیانی رۆژی هەینی، 8ی تشرینی یەكەم، پەیامنێری شارپرێس مەروان یەحیا، پێی راگەیاندین كە لە قوتابخانەی ئاڤا لە ناوەندی شاری دهۆك هێزی ئەمنی و سەرپەرشتیارانی بنكەكە، رێگرییان لێكردوە روماڵ بكات.\nپاش نیوەڕۆی هەینی، رۆژنامەنوس (مەحمود یاسین كوردی) لە رێی تۆری كۆمەڵایەتی نامەیەكی ئاراستەی سەرۆكایەتییەكانی: (هەرێم، حكومەت، پەرلەمان) و سەندیكاو میترۆ كردووە لەبارەی هەرەشەكردنی ئەفسەرێكی پێشمەرگە لەو رۆژنامەنوسە.\nكاتژمێر 4:30ی ئێوارەی رۆژی هەینی، 8ی تشرینی یەكەم، لە كاتی بەرێوەچوونی دەنگدانی تایبەت لە بنكەی غەفور ژاژڵەیی، رێگری لە تیمی راگەیاندنی پۆلەتیك پریس (دونیا مەجید، ئاودێر بەكر) كرا، پەخشی راستەوخۆ بكەن.\n2021.10.18 - 10:20\n2021.10.12 - 10:40\nکازمى دەستگیرکراوەکانى کەرکوکى ئازادکرد\n2021.10.13 - 17:50


بە 5 رێگا قژت بەخێرایی گەشە دەکات\nزۆر جار خانمان دوودڵن لەهەڵبژاردنی جۆرێکی تایبەت و ستایلێکی دیارییکراو بۆ قژیان، ئەمانە چەند رێگایەکن بۆ ئەو خانمانەی حەزیان لەقژی درێژەو دەیانەوێت بەرێگای سروشتی وا لەقژیان بکەن بەخێرایی گەشە بکات.\nپێویستە سەرەتا قژت کورت بکەیتەوە، ڕەنگە ئەمە شتێکی نامۆ بێت بەڵام پێویستە هەندێک لە قژت لێبکەیتەوە بۆ ئەوەی گەشە بکات. چونکە بەشە خراپەکانی کۆتایی زیان بە قژت دەگەیەنن و کورتری دەکەنەوە. هیچ پێوست بە نیگەرانی ناکات، تەنها کۆتایی قژەکەت کورت بکەرەوە هەموو شەش هەفتە جارێک.\nدوورکەوە لە بەکارهێنانی ئاوی گەرم لە کاتی شۆرینی قژت چونکە ئاوی گەرم دەبێتە هۆی لاواز بوون و وشک بوون و هەڵوەرینی قژ. بۆیە ئاوی مامناوەند بەکاربێنە و هەوڵدە پشوو بە قژت بدەیت بە هەڵمی ئاوەکە.\nپارێزگاری لە قژت بکە، وشککەرەوی گەرم ڕەنگە ببێتە هۆی سوتاندنی قژت و ڕێگری بکات لە گەشە کردن و درێژ بوونی قژت. بۆیە وشککەرەوەی کارەبایی بەکاربێنە لەبری یەکێکی ئاسایی چونکە ئەوان زۆر بە‌هێزترن و کاتی جوانکاریەکەش کەمدەکەنەوە.\nهەرگیز قژی شێدار بە خاولی مەپێچەوە، قژی شێدار ناسکە و ئەگەر بە خاولی بیپێچیتەوە قژت دەپچڕێت. لەبری ئەوەی بەخاولی بیپێچیت لەدوای خۆشۆرینەکەت بە نەرمی بە خاولیەک وشکی بکەرەوە.\nمەساج بۆ پێستی سەرت بکە، لەبەر ئەوەی چەوری، پیسی و خانەی مردوو لەسەر پێستی سەرت کۆدەبنەوە و ڕێگری لە گەشەکردنی تاڵە قژە نوێیەکان دەکەن بێنە دەرەوە، بۆیە دەبێت بە پەنجەکانت مەساج بۆ پێستی سەرت بکەیت هەر کات کە ویستت بیشۆیت و ئەو چەوریەی سەر پێستەکە لادەیت.\nوەرگێڕانی: ئاڵا ناسیح


خوێندنەوەی (بە رێگاوە) رۆمانی (دڵشاد کاوانی) … هۆشەنگ شێخ محمد – Dengekan\nخوێندنەوەی (بە رێگاوە) رۆمانی (دڵشاد کاوانی) … هۆشەنگ شێخ محمد\nbyDenegkan\tSeptember 14, 2020\tGeneral, Literature\nنارسیس رۆمانی (بە رێگاوە) دەنووسێتەوە و دەڵێت دوای تەواوکردنی، خۆم دەکوژم.هەروەها لەو پێشەکییەدا ئەوە ئاشکرا دەکات، کە چەندین کەسی تر ئەم رۆمانەیان نووسیوەتەوە و خۆیان کوشتووە، وەک چۆن منی خوێنەریش وەک نووسەرەکان رەنگە خۆم بکوژم؟! کەواتە بە رێگاوە رۆمانی هەموو نووسەر و خوێنەرەکانە، هەمووان دەستییان لە نووسین و خوێندنەوەیدا هەیە، بە شێوەیەک هەموو (نارسیس)ن، هەموو هەڵگری گیانی عاشقەخۆبوون و خۆپەرستی و گرێیەکی دەروونی و دەماغی و رۆحین!\nنارسیس، کە خەسڵەت و سیفەت و خاسییەتەکانی ئاژەڵانی گرتووە، گوێدرێژانە، نەخۆشانە، شێتانە، مایەپووچانە، یاخییانە لە هەموو شتێک، بۆگەنانە و رزیوانە دوای کۆمەڵێ کەس دەکەوێت و دەیەویت ئەم ناوانە: (ئانو بانی نی، ئەلیکترا، میخۆ، ئۆدیب، عەفلەق و شێمراز) بدۆزێتەوە. لە پێناو ئاشکراکردن و روونکردنەوەی نهێنی و راستییەکان، دەیەوێت هەموو کەس بزانێت لەودیوی ژیانەوە چی هەیە؟\nئەودیوی ژیان دەکەوێتە پشت پەنچەرە داخراوەکان، زیندانەکان، خانەقا و تەکییەکان، مەیخانە و مەیتخانەکان، کە هەر ئێرەیە!\nبێدەنگی وەک ئاسۆیەکی دەلالی، کەوتنی وشە و زمان و ئاماژە ومەدلوولاتی ئەخلاقی و واتاکانە. واتای ژیان و جیهان و ئیمان و بزاوی کۆمەڵە کەسانێک لە نێو کۆمەڵگەیەکی نگووم بوو لە نێو گەلێ دین و بیرو باوەڕ و فەرهەنگ و کەلتوور و زمان و تێگەیشتندا. کە دوو لایەن و دووتاقمی جیا و هاوشێوە پەیدا دەکات، تاقمێک قوربانی و تاقـمێک جەلاد، بەڵام لە کۆتاییدا تێدەگەین هەموو کەسەکان\nقوربانی ئەو بێدەنگییەن، کە دەستەڵاتێک بە هێز و کوتەک دەیسەپێنێت.\nلە سێیەم پارچەی ئەم رۆمانەدا، سەرەتای رژێمێکی تۆتالیتار و سەراپاگیر دەبینینەوە، کە لەسەر توندوتیژی، بێدەنگکردن، ئازار وئەشکەنجەدان خۆی رادەگرێت. رۆحی مرۆڤبوون لە کەسەکان وەردەگرێتەوە و دەیانکات بە شتێکی بێ گیان و پارچەی ئامێرێکی زەبەلاحی کوشتن و لەناوبردن. چیرۆک و نامەکانی خۆشەویستی لە کەسەکان دەستێنێتەوە، سۆزی دایکایەتی، جوانی کوڕبوون، عیشق و وشە گەرمەکانی نامەگەلی سۆزدار دەداتە دەست قەدەرێکی نادیار و چارەنووسێکی ترسناک.\nزیندوبوون دەبێتە مۆتەکە. کابووسێک سواری سەر سینگ و دڵ دەبێت. ئازار، هەناسە تەنگبوون، دەنگ دەرنەهاتن، خوێنمەیین، کەوتنە بن بەردێکی قورس، نەجووڵانەوە و هەڵنەستانەوە. وەک ئەوەی ئیزرائیل بەسەرسەرتەوەیە و ئێستا روحت لە کەپووت\nژیانی مرۆڤەکان دەبێتە تەنیایی، غەمگینی، هەناوگوشران، وەستانی کات، ئیفلیجبوون، سڕبوون و تاوەسووتبوون. تا رادەی ئەوەی ژیانی مێشێک لە ژیانی کەسێک ئازادتر و خۆشتر و بە بەهاتر دەبێت! لە نێو دنیایەکی ناهەقدا، یەک هەست دەمێنێت، کە ئارەزووی رزگاربوون دەکات.\nسەرەتای رزگاربوونیش یاخیبوونە!\nئاو، لای بەشێک لە فەیلەسوفانی یۆنانی کۆن و لە بیردۆزی پەیدابوونی قورئانیشدا، پەیداکاری ژیانە. لەم رێگەیەدا، دەبینین ئاو، مەدلوولێکی تر وەردەگرێت، چونکە ئاو لە وێنەی (لافاو)دا، دەبێتە هۆی دزینی گیانی منداڵی و هاوڕێیەتی و پاکی و سۆزی پێکەوەبوون و پێکەوە ژین و مردن. هەروەها لە وێنەی(سیاناو)دا دەبێتە هۆی سەرداپۆشین و بنئاخکردنی روانینێکی سادە و ساکارانە و منداڵانە بۆ ژیان. ئەو ئیمکانە هێزەکییەی بۆ لەناوچوون لە نێو سرووشتدا هەیە، لە سەرەتای رۆمانەکەی دڵشاد کاوانیدا دەبێتە ئیمکانێکی کردەکی و لە وێنەکانی لافاو و بارانی توند و بەخوڕ منداڵخۆرەدا بە بەرچاوی هەموواندا دەتەقێتەوە.هەروەها لە بەشەکانی تردا هەندێ ئاماژەی تری لەو بارەیەوە دەبینینەوە، کە هەر بۆ نموونە لە هەرێمی نێرگزاندا کەسایەتییەکی کاریگەر پەیدا دەبێ بە ناوی\nبۆیەشە لە کەشێکی ئاوادا، کە ئاو رەمزی ژیانە و لێرەدا دەبێتە هێمای مردن، گریانیش دێت و وێنەی ئەم جیهانە خەماوی وخەمۆکیهێنە تەواو دەکات لە وێنەی کارئەکتەری (عەدە گرینۆکدا). کە دەبێتە پێکهاتەیەکی سەرەکی لە جیهانێکی گێژو وێژدا، بە هۆی بۆنکردنی سیکۆتین و جگارەکێشاندا. تا ئەویش رۆژێکیان پەستێک وەسەر سەری دەکەوێت و دەپلیشێتەوە.\nونبوونی ئەو سێ کارئەکتەرە، (جیقۆ فشە، بێزۆسیناوخۆر و عەدە گرینۆک)، سەرەتایەکی دیکەیە بۆ ئەو رێگەیەی هەموو کەس و شتێک ون دەکات و لە نێو دەبات.هەروەها لە بەشەکانی دواتریشدا دەبینین، لە شەڕێکی منداڵانەدا (میخۆ و شێمراز و قۆیتاس) کوریژگەیەک لە نێو ئاودا دەخنکێت.\nرووداوەکانی ئەو بەشە زۆر توند و شەڕخۆرن، دیرۆکێکی دینی و نەریتێکی کۆنی دینییانەی لە پشت وەستاوە. هەم لە ناوی کارئەکتەرەکان و هەم دینەکەیان، جوو و مەسیحی و مووسڵمان لە گوندێکدا دەژین، کە ناتوانن یەکدی قبووڵ بکەن و هەر لە\nمنداڵەوە تا گەورەکەیان دەبنە قوربانی و جەلادی دەستی ئەم تێگەیشتنانەی لە هەناوی خۆیاندا، وزەیەکی گەورە بۆ کوشتن و سووککردن و ریسواکردنی مرۆڤ هەڵدەگرن. مێژووی دینەکان بەشێکی زۆری مێژووی بێرێزییە بە مرۆڤ لە رێی قبووڵنەکردنی جیاوازی عەقیدە و باوەڕ و نەریتەکاندا. ئەم لاپەڕانە وێنەی ئەم بێڕێزییە دەگەیەنێتە سەرتۆپی خۆی. جیهانێکی شێواو، زمانێک تێیدا پەیدا دەبێت کە هەموو هێزی شەرمەزاری و ریسوابوونی مرۆڤ و ژیان و لەنێو خۆیدا بە بەهێزترین شێوە دەتەقێنێتەوە! وشە لەم زمانەدا لە هەموو بەهایەکی مرۆڤانە و عاشقانە و ژیاندۆستانە رووت دەکرێتەوە. وشە دەبێتە قەپێلکی هێزیکی تێکدەر، کە ئەرکی\nئەوەیە جیهان ریسوا بکات!\nلە بەشێکی دیکەی سوریالی و هونەریدا، نووسەر هەرێمی (نێرگزان) دەکاتە هێمایەک بۆ جیهانێکی تایبەت، کە لە جیهانی کۆمۆنەی سەرەتایی و جۆرە رژێمێک دەچێت کە کۆمەڵە بەهایەکی تایبەتی تێدا بێت کە بە نۆرم و بەهاکانی مرۆڤەوە، بە تایبەتی هی ئێستا نامۆ و غەریبن. جیهانێکە زانست و ناسین و بیرکردنەوە لە پێناو قازانج و بەرژەوەندی ماددیدا نییە. بەڵکو لە پێناو راگرتنی ژیانە لە سەر هەندێ بنەمای تایبەت کە ئەو بنەمایانە وا دەکەن ژیان بێ تەرازووی باشی و خراپی و ئەخلاقێکی دینی یان سیاسی یا کۆمەڵایەتی باو بێت. ژیان لەوێدا وەک گۆمێکی مەنگ وەستاوە، کات و دینیان نییە، سستەمی پەروەردەیی و بازاڕ و شەڕ و شۆڕیی رۆژانەیان نییە.\n(میخۆ) ماوەیەکی درێژ دەمێنێتەوە و وەک کەسێکی بێ (یادەوەری) و هەقایەت و گێڕانەوە و زمان و وشە دەژیەت. تا کەسێک بە ناوی (میکاو) دێت و ئەو جیهانە وەستاوە تێکدەدات!\nهەرێم دەکەوێتە خۆ ئامادەکردن، بۆ گرتن و کوشتن و سووتاندندن، سووپا دروست دەکەن، چەک ساز دەکەن، شەڕ و فەرتەنە وکوشتن و بڕین دێتە ئاراوە و مێژووی مرۆڤایەتی بە خوێن سوور دەبێتەوە.\nئەمجارەیان مرۆڤەکان، لەگەڵ شوفێرێکدا سەر دەکەون، بەرەو دوورترین (شار) رێگە دەگرن، وەک ئەوەی دڵشاد کاوانی پێمان بڵێت، ماندوو بووین لەم هەموو شەڕ و خوێنڕشتنی بەربەرییانە، لەم ژیانە سەرەتایە وەحشیگەرییە و با بەرەو (شارستانی)و جیهانێکی ئازاد و سەرفەراز بچین، هەر چەند دووریش بێت، ئەم بێڕێزییە بەجێبێڵین و روو بەرەو بەهاکانی شار و شارستانی بڕۆین. بەڵام تۆ بڵێی لەم\nشارستانییەدا چی چاوەڕێی مرۆڤەکان بکات؟!\nدوای دامەزراندنی ئەم بنەماڵەیە بەم فرە دینی و رەنگی و دەنگییەوە، کە هەر منداڵە و لەسەر دینی دایکی خۆی دەمێنێتەوە و میری میرانیش وەک کەسێکی بێدین،(ئاسۆییەکی کراوە) بۆ تێکەڵبوون و ئاوێتەبوونی کەس و رووداو و مێژووی خوێنی مرۆڤ بە یەکدییەوە.\n(مەلا خدر، ماخە، قریاقۆس و ئەلیکترا)، ئەو چوار کەسانە کە هەر یەکەیان رەمزی دینێکن و لە یەک بنەماڵەن. هەر یەکەیان غەریبانە تووشی جۆرە ژیانێک دەبێت. مەلا خدر کوڕەکەی کە (شێمرازە) لە شاری فومەن بەجێدێڵێت، شێمراز رێگەی (عیرفان) دەگرێت و لە ئاییندەدا دەبێتە خاوەن تەریقەت و موریدی تایبەت بە خۆی دەبێت. (میخۆی کوڕی ماخەیش) دەگاتە شاری فومەن و شێمراز دەبینێتەوە. میخۆ دەبێتە رەمزێک بۆ مرۆگەلی یاخی و خۆپیشاندەر و دواتریش ون دەبێت. (ئۆدیب) وەک وەچەی (ئەلیکترا) و (تۆماسی عەفلەق) وەک وەچەی (قریاقۆس) دەکەونەوە. ململانێی وەچەکانی پێشوو و پێشووتریش لەگەڵ ئەمانیشدا درێژ دەبێتەوە. وەک میخۆ دەڵێت:\n(مێژوو خۆی دووبارە دەکاتەوە). تا دەگاتە (نارسیس و بێزەواڵ و مێناز).تا ئێرە ئەمانە رووداوگەلی گرنگی بەشی یەکەمی ئەم رۆمانەن و لە ژێر ناوی پەتای دەنگ نووسراون. لێرەوە رۆمانەکە بۆ ئاستێکی تر بە ناوی (چێژی خوێن) دەگوازرێتەوە.\nتا ئێرە کۆمەڵێ ناو و رووداوی توند و وڕووژێنەر بۆ هەست و بیرکردنەوە روودەدەن، کە وادەکات رۆمانەکە لە رێی رووداوگەلێکەوە بەردەوام خۆی تازە و درێژ بکاتەوە، دەرفەتی وەستان بە خوێنەر نادات. ئەم رۆمانە لەو جۆرانەیە کە دەچێتە خانەی ریتمێکی خێرا و پشتئەستوور بە روودان. نەوەک رامانکردن و رووچوونە نێو بیرکردنەوە. مەبەستم لێرە تەکنیکی رۆمانەکەیە، نەوەک ناوەڕۆکەکەی\nکە وا دەخوازێت تۆ بەردەوام لەگەڵ رووداوەکان بڕۆیت و نەوەستیت و بیر لە پشت رووداوەکان نەکەیتەوە، ئەوەی لە رووداوەکانەوە دیارە، رووە ماددییەکەیەتی کە زۆر زەق و ئاشکرایە، دواتر کە کتێبەکە دادەخەیت دەتوانیت بە شێوەیەکی دیکە تەماشای رووداوەکان بکەیت و لە پشتەوەی زمانی کەس و کارئەکتەرەکان ورد ببیتەوە و بە دیرۆک و رەوشی مرۆڤ لێرە و لەهەر شوێنێکی تری ئەم جیهانەی ببەستییەوە و لە چارەنووس و قەدەری میللەتان و مرۆڤەکان رابمێنیت. پرسیاریش بکەیت و بڵێیت بۆ؟ هۆکارەکان چین و لە پێناو چی مرۆڤ وا تڕۆ دەکرێت؟!\nئۆدیبی وەچەی ئەلیکترا بە وێنەیەکی نوێی ئەوپەڕی هیچی و عەبەسیبوونی ژیانێکی تاڵ، لە (بەندیخانە)دا، بە (میخۆ) لە وێنەی (خاوەکێش)دا دەگاتەوە، کە ئەویش دیسان وێنەیەکی سوریالییە بۆ مێژووییەکی هیچ و پووچ و عەدەمییەکی وێرانکار.\nئەم سوریالییەتییە لە ناوچەی (سوڕەش) بەردەوام دەبێت و خوێنەر دەکەوێتە نێو بازنەیەکی شەڕ و تاریکی و نائارامی، جیهانی مافیا و بکوژان و مرۆڤخۆران، جیهانی بێهۆشی و مەستی و زۆرزایەندی و چەقۆوەشاندن و کوشتن و تەرمی بۆگەنکردوو، جیهانی تاوان، مێشکی وڕو کاس، لە سوڕەشدا نێو چاوانی مرۆڤ و جیهان ژانی گرتووە.\nمرۆڤ بێ ماڵ و مەئوا دەبێت، جیهان لە بێدەنگیدا ختم دەبێت، مزگەوت و کلێسا و قوتابخانە و بازاڕ و میوانخانە و چێشتخانە و نەخۆشخانە و تەواوی شوێن و کەسەکان لە بێدەنگییەکی گەورەدا دەخنکێن. کەس قسە ناکات، کەس دەنگ هەڵنابڕێت و وشە و زمان نامێنن، بە نەمانی وشە روحی بوون و مرۆڤ ون دەبێت. ئەگەر زمان ماڵ یا روحی بوون بێت، ئەوا جیهانی ئەم رۆمانە دەکەوێتە نێو بۆشاییەکی گەورەی روحییەوە. ئەوەی نارسیس لەم بێدەنگی و بێ روحییە دەرباز دەکات، یەک شتە، کە ئەویش (کتێب)ە. لێرەدا (کتێب) دەبێتە گرێیەکی سەرەکی لە رۆمانەکەدا، وەک پێشتریش بینیمان کە نامە و نووسین و وشە رۆڵێکی گەورەیان هەبوو لە گێڕانی\nرووداو و پێشهاتەکان و ئەنجامەکان، لێرەشدا کتێب و وشەگەلێکی کاریگەرتر دەبینن لە بەڕێوەبردنی ژیان و جیهاندا.\nرێگەی راستی، رێگەیەکی سەخت و دژوارە، جەنگەڵستانە، رێگەی گرتن و خنکاندنە، پڕە لە بۆمب و ژەهر و بەردەباز. نارسیس دەبێتە موریدی حەقیقەت و دەروێشی رازەکان. رێگەکان دەگرێت تا لە هەرێمی نێرگزان راستی بدۆزێتەوە. لێرەدا دەبینین رۆماننووس، لە رێی (شێمراز)ەوە، گێڕانەوەی دینی دەکاتە رێنوێن و رێبەری ئەو رێگەیە، وەک ئەوەی دین تاکە سەرچاوەی راستی و زانین بێت. هەروەها لە هەرێمی نێرگزاندا بۆ جاری دووەم دووپاتی تاقیگە و زانست دەکاتەوە وەک رێگەیەک بۆ راستی و زانین و ناسینەوەی کەس و چیرۆکەکان. نووسەر دوو پێشبەریمان دەداتێ بۆ پەیبردن بە راستی بەڵام هەردووکیشیان سەرناگرن، هەردوو رێگەکە مرۆڤ\nلە قوڕ دەچەقێنن! هەموو زانا و دانا و پیر و شێخەکان دەستەوەستانن! دواتر ئەوەی کۆدی نهینییەکان دەکاتەوە، کتێبە، وشەیە، نووسینە کە رێ لە خۆکوشتن دەگرێت!\nرووداوەکان، کارئەکتەرەکان و موریدانی راستی بە نێو توندوتیژی و عەدەم و عەبەسێکی گەورەدا تێدەپەڕن، ژیان وەک تابلۆیەکی سوریالی، شێواو و ماندوو بێزارکەر، کە تێیدا هەم شوێن و هەم زەمەن تێکشکاوە. جووڵەی جیهان لە جووڵەیەکی خوێناویی و کوشتن و لە نێوبردن و وەحشیگەرییەکی بێ وێنەدا دەسووڕێتەوە.دەسووڕێتەوە و دووبارە دەبێتەوە!\nتاکە شتێک لەم عەدەمەدا مرۆڤی سەرگەردان و شوانی راستی دەربێنێت، وشەیە! بۆیە دەتوانین بڵێین (بە رێگاوە) بەرگری لە وشە دەکات، لە نووسین وەک هونەر، هونەرێک کە دەتوانێت مرۆڤ بەرەو راستی ببات.\nلە کۆتایی ئەم خوێندنەوەیەدا، دەستخۆشی لە رۆماننووس (دڵشاد کاوانی) دەکەم، پیرۆزبایی لە رۆشەنبیری کوردی دەکەم کە رۆماننووسێکی نوێی تێدا لە دایک بوو.بە رێگاوە، رۆمانێکی سەرکەوتووە، زمانەکەی زەنگین و بزۆز و چالاکە، کۆمەڵێ ناو\nو زاراوەی خۆماڵی و کرمانجی و ناوچە و شوێنەکانی تری کوردستانی بەکارهێناون و هەر هەمووشیان لە جێی خۆیان داندراون! رووداوەکان توندوتیژن، خوێناوین، سوریالین، عەدەمی و عەبەسین، بنەمایەکی فەلسەفی و دینی و سۆفیگەرییەکی تەنک لە گەڵ رووداوەکاندا خۆیان ئاوێزانی زمانەکە دەکەن. بە شێوەیەکی گشتی بنەماکانی رۆشەنبیری کوردی ئاشکرا دەکات. شێوازی بیرکردنەوە و رەفتار و سەودای چەندین وەچە، لە چەندین دەمی جیاواز و هاوشێوەدا. لە رووی تەکنیکەوە لەهەندێ شوێندا ئاکشن و ڤیکشنی سینەمایی، لەهەندێ شوێنی تردا گێڕانەوەی دینی، لەهەندێکی تردا کەشیی حەکایەت و گێڕانەوەی خۆماڵی، بوونەتە زمانگۆی بڕگە و بەشەکانی رۆمانەکە.\nپێکەوە بەستنەوەی کەس و رووداوەکان، دیققەتکردنی دەوێت لە ناوەکان و کەسیێتییەکان. ئەگەر نا بە سرکی لە بن دەستت دەردەپەڕن، بۆ خۆم ناچاربووم دووجار رۆمانەکە بخوێنمەوە تا مێژووی کەسایەتییەکان لێکهەڵاوێرد بکەم. چونکە ناوەڕۆک و شێوازی رووداوەکان پێکدەچن، کەسەکان هەمان کەسایەتین لە دیرۆک و دەم و شوێن و جێی جیاوازدا. بۆیە بێ دیققەتکردن هەندێ سەرەداوی کەس و رووداوەکان لەدەست دەردەچن.\nPrevious کتێب/ سیمۆلۆجیای گوتار … غازی حەسەن\nNext بەرجەستەکردنەوەی سۆشیالیزم وەک بەدیلێکی واقعی بۆ ئەم هەرێمە ئەرکی هەر ئێستامانە … نادر عبدالحمید\nخه‌ونه‌كه‌ی تاڵه‌بانی بوبه كابوس … كاروان ته‌یب\nپەرداخە ئاوەكەی توركیا مەخۆنەوە.. هەندرێن شێخ راغب\nبودجەی ٢٠٢١ – .. نەوزاد بەندی\nخەوی پساوەی قەندیل _ کەریم کاکە\nFeb 27, 2017\tClosed\nبەرەو بەغدا بكەونەوە ڕێ … ئەرسەلان مەحمود\nمێزگردێک لە ژێر سەردێڕی: کڕۆنا واوەتر لە نەخۆشی و بەرفراوانتر لە قەیرانی تەندروستی\nخەون و کۆلارە.. عەلی حەمەڕەشید\nڕۆشنبیری دووڕویی …. ئاسۆکمال


زانیاری گشتی 65 پرسیارده‌رباره‌ی ڕه‌مه‌زانی پیرۆز | ماڵپه‌ڕی سانا\nPosts Tagged ‘زانیاری گشتی 65 پرسیارده‌رباره‌ی ڕه‌مه‌زانی پیرۆز’\nته‌مموز 17, 2014 k\tلێدوانێک بنووسە\n1-پرسیار: ووشه‌ی (رمضان) له زمانی عه‌ره‌بیدا به‌مانای چیه ؟\n, وه‌ڵام :واته : زۆر گه‌رم .\n2-پرسیار : كام فه‌رمووده‌یه‌ی پێغه‌مبه‌ر صلى الله علیه وسلم ڕه‌مه‌زان به گه‌وره‌ی مانگه‌كان ناو ده‌بات ؟\n, وه‌ڵام : ئه‌م فه‌رمووده‌یه [ (سيد الشهور رمضان و سيد الايام يوم الجمعة) ] رواه الطبرانی .\n3-پرسیار : ئه‌و ده‌روازه‌یه‌ی به‌هه‌شت كه تایبه‌ته به ڕۆژگران , ناوی چی یه ؟\n, وه‌ڵام :ده‌ر وازه‌ی ( الریان) واته پاراو .\n4-پرسیار : له ئیسلامدا چه‌ند جۆر ڕۆژ و هه‌یه ؟\n, وه‌ڵام : چوار جۆر : واجب ( فه‌رز) , سوننه‌ت , حه‌رام , مكروه .\n5-پرسیار : كه‌ی فه‌تحی شاری ( مه‌ككه) ی پیرۆزكرا ؟\n, وه‌ڵام : (10) ی ڕه‌مه‌زانی ساڵی (8 كۆچی) .\n6-پرسیار : كێ بتی (عوززا) ی شكاندو و .كه‌ی ؟\n, وه‌ڵام :خالیدی كوڕی وه‌لید , له (25) ی ڕه‌مه‌زانی ساڵی (8 كۆچی ) .\n7-پرسیار : دوو ئایه‌ت بڵێ باسی شه‌وی قه‌در بكه‌ن ؟\n, وه‌ڵام : (إنا ڕنزلناه فی لیله القدر ) سوره‌تی القدر-1 , (إنا انزلناه فی لیله مباركه ) سوره‌تی الدخان-3.\n8-پرسیار : ڕۆژووی واجب چه‌ند جۆری هه‌یه ؟\n, وه‌ڵام : سێ جۆری هه‌یه كه بریتین له : ڕۆژووی ڕه‌مه‌زان و ڕۆژووی كه‌فاره‌ت و ڕۆژووی نه‌زر .\n9-پرسیار : مه‌رجه‌كانی واجب بوونی ڕۆژوو چین ؟\n, وه‌ڵام : سێ مه‌رج هه‌یه : موسوڵمانێتی , عاقڵێتی , باڵغ بوون .\n10-پرسیار :حوكمی دره‌نگ پارشێوكردن چی یه ؟\n, وه‌ڵام : سوننه‌ته كه پاشێو و دره‌نگ بكرێت و خێری زۆره .\n11-پرسیار : كه‌ی ئیسلام له ووڵاتی یه‌مه‌ن ده بڵاوبوویه‌وه ؟\n, وه‌ڵام : له مانگی ڕه‌مه‌زانی ساڵی 10 كۆچی .\n13-پرسیار : یوم الشك كام ڕۆژه‌یه ؟\n, وه‌ڵام : ڕۆژوی 30 شه‌عبانه كه مانگ نه‌بینرێت .\n14-پرسیار : چه‌ند جۆر كه‌فاره‌تی ڕۆژوو شكاندن هه‌یه ؟\n, وه‌ڵام : ئه‌مانه‌ن : 1- ئازادكردنی كۆیله , 2- به‌ڕۆژووبوون , 3- خواردن دان . ئه‌مانه به پێی جۆری ڕۆژوو شكاندن ده‌گۆڕێت .\n15-پرسیار : كێ و كه‌ی (ئه‌نده‌لوس)ی ڕزگار كرد ؟\n, وه‌ڵام : تاریقی كوڕی زیاد له ڕه‌مه‌زانی ساڵی (92) كۆچی .\n16-پرسیار : مه‌به‌ست له ووشه‌ی ( الروح) له سوره‌تی )القدر ) دا كێ یه ؟\n, وه‌ڵام : مه‌به‌ست جبریله سه‌لامی خوای له‌سه‌ر بێت .17-پرسیار : حوكمی په‌له‌كردن له به‌ربانگ كردنه‌وه‌دا چی یه ؟ , وه‌ڵام : سوننه‌ته و خێری زۆره .\n18-پرسیار : ڕووداوی عه‌ین جالوت به فه‌رمانده‌ی كێ بوو وه كه‌ی ڕووی دا ؟\n, وه‌ڵام : سوڵتان ( قوتز) له (15) ی ڕه‌مه‌زانی ساڵی (658 ی كۆچی ) .\n19-پرسیار : كام دوعایه سوننه‌ته شه‌وانی قه‌در زۆر بخوێندرێت ؟\n, وه‌ڵام : (اللهم إنك عفو, تحب العفو , فاعف عنی ) رواه الترمزی .\n20-پرسیار : به چ عوزرێك مسوڵمان ده‌توانێت به‌ڕۆژوو نه‌بێت ؟\n, وه‌ڵام : سه‌فه‌ر , نه‌خۆشیی , پیریی , سكپڕی , شیردان , ترسی مردن له برسا یان له تینوا , ناچاركردن به زۆر بۆ ڕۆژوو شكاندن .\n21-پرسیار : غه‌زای به‌دری گه‌وره كه‌ی ڕووی دا ؟\n, وه‌ڵام : ڕۆژی هه‌ینی له 17 اه‌مه‌زانی ساڵی 2 ی كۆچی .\n22-پرسیار : مانگی ڕه‌مه‌زان چۆی دیاری ده‌كرێت ؟\n, وه‌ڵام : به بینی مانگ ئه‌گه‌ر سایه‌قه بوو , ئه‌گه‌ر مانگ نه‌بینرا ئه‌وه به ته‌واو كردنی 30 ڕۆژی مانگی شه‌عیان .\n23-پرسیار : به كام ئایه‌ت ڕۆژوو فه‌رز كرا ؟ ,\nوه‌ڵام : [ (يا أيها الذين امنوا كتب عليكم الصيام كما كتب …. ] ) سوره‌تی البقره -183 , وته : ئه‌ی ئه‌وانه‌ی باوه‌ڕتان هێناوه ئێمه ڕۆژوومان له‌سه‌ر فه‌رز كردن هه‌روه‌ك چۆن له‌سه‌ر نه‌وه‌كانی پێش ئێوه‌مان فه‌رز كرد ….) .\n24-پرسیار : كه‌ی ڕۆژووی ڕه‌مه‌زان فه‌رز كرا له‌سه‌ر مسوڵمانان ؟\n, وه‌ڵام : 10 ی شه‌عبانی ساڵی 2 ی كۆچی دوای گۆڕانی قیبله .\n25-پرسیار : گه‌وره‌ترین ڕووداو كه له ڕه‌مه‌زاندا ڕووی داوه چی یه ؟\n, وه‌ڵام :هاتنه خواره‌وه‌ی قورئانی پیرۆزه بۆ پێغه‌مبه‌ری خوا [ صلي الله عليه وسلم ] .\n26-پرسیار : بۆنی ده‌می ڕۆژوان له لای خوای گه‌وره له چی خۆشتره ؟\n, وه‌ڵام : له بۆنی میسك خۆشتره .\n27-پرسیار : ئه‌و شته گه‌ورانه چین كه له‌گه‌ڵ هاتنی ڕه‌مه‌زاندا ڕووده‌ده‌ن ؟\n, وه‌ڵام : ده‌روازه‌كانی به‌هه‌شت ده‌كرێته‌وه و ده‌روازه‌كانی دۆزه‌خ داده‌خرێت و شه‌یتانه‌كان كۆت و سنك ده‌كرێن .\n28-پرسیار : حوكمی زۆر ئاو وه‌ردانه ده‌م و لووت بۆ ڕۆژووان چی یه ؟\n, وه‌ڵام : كه‌راهه‌تی هه‌یه واته باش نی یه .\n29-پرسیار : جه‌نگی زوللاقه له نزیك ئه‌نده‌لوس كه‌ی ڕوویدا ؟\n, وه‌ڵام : 25 ی ڕه‌مه‌زانی ساڵی 479 ی كۆچی .\n31-پرسیار : ڕۆژوو گرتن له ڕۆژی جه‌ژنی ڕه‌مه‌زان و قورباندا چۆنه ؟\n, وه‌ڵام : حه‌رامه ڕۆژوو گرتن له ڕۆژی جه‌ژن دا .\n32-پرسیار : حوكمی سیواك كردن بۆ ڕۆژ وو گر چی یه ؟\n, وه‌ڵام : تا بانگی نیوه‌ڕۆ سوننه‌ته ؟ له دوای ئه‌وه كه‌راهه‌تی هه‌یه تا به‌ربانگ .\n33-پرسیار : حوكمی بۆنی خۆش دان له خۆ له ڕه‌مه‌زاندا چی یه ؟\n, وه‌ڵام : كه‌راهه‌تی هه‌یه , واته باش نی یه .\n34-پرسیار : شه‌وی قه‌دری پیرۆز كام شه‌وه‌ی اه‌مه‌زانه ؟ ,\nوه‌ڵام : به‌ڕای زۆربه‌ی زانایان شه‌وی 27 ی ڕه‌مه‌زانه .\n35-پرسیار : ڕه‌مه‌زان مانگی چه‌نده‌می ساڵی كۆچی یه ؟\n, وه‌ڵام : مانگی نۆیه‌مه‌و و له نێوان شه‌عبان و شه‌ووال دایه .\n36-پرسیار : به چه‌ند شاهید بینینی مانگی ڕه‌مه‌زان ده‌سه‌لمێت ؟\n, وه‌ڵام : به یه‌ك شاهیدی پیاوی مسوڵمانی عاقڵی باڵغی ڕاستگۆ .\n37-پرسیار :ئیمامی شافیعی هه‌ر ڕۆژێكی ڕه‌مه‌زان چه‌نێك قورئانی خوێندۆته‌وه ؟\n, وه‌ڵام : هه‌ر ڕۆژێك خه‌تمێكی كردوه .\n38-پرسیار : قنوت له نوێژی ته‌راویحدا له كه‌یه‌وه ده‌خوێندرێت ؟\n, وه‌ڵام : له 15 ڕه‌مه‌زان تا كۆتایی مانگه‌كه .\n39-پرسیار : ئه‌و فه‌رموده‌یه كامه‌یه كه ده‌یسه‌لمێنێت پارشێو به‌ره‌كه‌تی هه‌یه ؟\n, وه‌ڵام تسحروا , فان فی السحور بركه ) متفق علیه .\n40-پرسیار : ڕۆژووگرتنی داود پێغه‌مبه‌ر سه‌لامی خوای له‌سه‌ر بێت چۆن بوووه ؟\n, وه‌ڵام : ڕۆژ نا ڕۆژێك به‌ڕۆژوو بووه .\n42-پرسیار : ئه‌گه‌ر به‌ربانگت له میوانی كرده‌وه سوننه‌ته چی بڵێیت ؟\n, وه‌ڵام : سه‌ننه‌ته بڵێیت : [ (أفطر عندكم الصائمون , وأكل طعامكم الابرار , وصلت عليكم الملائكة ) ] واته : ڕۆژووان ئیفتار بكه‌نه‌وه لاتان و پیاوچاكان له ڕۆزیتان بخۆن و فریشته‌كان بۆتان بپاڕێنه‌وه ) .\n43-پرسیار : فیدیه ی ڕۆژوو له‌سه‌ر كێ واجبه ؟\n, وه‌ڵام : ئه‌و كه‌سه‌ی عوزری شه‌رعیان\n44-پرسیار : ڕۆژووی (یوم الشك) حوكمی چۆنه ؟\n, وه‌ڵام : حه‌رامه , مه‌گه‌ر كه‌سێك ڕۆژووی فه‌رزی له‌سه‌ر بێت یان حاڵه‌تێكی تایبه‌تی ڕۆژووی سه‌ننه‌تی هه‌بێت و نه‌كرێ لێی لابدات .\n45-پرسیار : حوكمی ڕۆژوگرتن بۆ ئافره‌تێك كه له بێ نوێژیدا بێت چۆنه ؟\n, وه‌ڵام : حه‌رامه به‌ڕۆژوو بێت .\n46-پرسیار : چه‌ند جار ناوی ڕه‌مه‌زان له قورئاندا هاتووه كام ئایه‌ته‌ن ؟\n, وه‌ڵام : یه‌ك جار هاتووه له سوره‌تی به‌قه‌ره‌دا كه ئه‌م ئایه‌ته‌یه : [ يا أيها الذين امنوا كتب عليكم الصيام كما كتب …. ) ] .\n47-پرسیار : ڕۆژووان دوو شادی هه‌یه ؟ كامانه‌ن ؟\n, وه‌ڵام : یه‌كه‌م خۆشی به‌ربانگ كردنه‌وه , دووه‌م خۆشی كاتی پاداشت وه‌رگرتنه‌وه له قیامه‌تدا .\n48-پرسیار : بۆ ڕزگار كردنی كه‌سێك له خنكاندن له ناو ئاودا , ئایا دروسته ڕۆژووان ڕۆژوه‌كه‌ی بشكێنێت ؟\n, وه‌ڵام : واجبه كه ڕۆژوه‌كه‌ی بشكێنێت بۆ ڕزگار كردنی ئه‌و كه‌سه له خنكاندا .\n49-پرسیار : دوعای به‌ربانگ كردنه‌وه چۆنه ؟\n, وه‌ڵام : [ ( اللهم لك صمت وعلي رزقك افطرت وعليك توكلت وبك امنت … ذهب الطما وابتلت العروق وثبت الاجر ان شاء اللة ) ] .\n50-پرسیار :به ئه‌نقه‌ست سه‌رفتره دان بخرێته ڕۆژی دووه‌می جه‌ژن چۆنه ؟\n, وه‌ڵام : حه‌رامه و نابێت به ئه‌نقه‌ست دوا بخرێت بۆ ڕۆژی دووه‌ی جه‌ژن .\n51-پرسیار : جه‌نگی ته‌بوك كه‌ی ڕووی دا ؟ ,\nوه‌ڵام : هه‌ندێ له ڕووداوه‌كانی له ڕه‌مه‌زانی ساڵی 9 ی كۆچی دا بوو .\n52-پرسیار :بۆچی دره‌نگ پارشێو كردن سوننه‌ته ؟ ,\nوه‌ڵام : یه‌كه‌م كاتی سه‌حه‌ره و به‌ره‌كه‌تی تێدایه وه دووه‌م مرۆڤ زوو برسی نابێت .\n53-پرسیار : له‌كه‌یه‌وه دروسته سه‌رفتره بدرێت ؟\n, وه‌ڵام : لای هه‌ندێك له زانایان له یه‌كه‌م ڕۆژی ڕه‌مه‌زانه‌وه دروسته .\n54-پرسیار : ڕۆژووگرتنی (وێال)چۆنه ؟\n, وه‌ڵام :ئه‌وه‌یه كه ڕۆژوی ئه‌مڕۆ بدرێته ده‌م ڕۆژووی سبه‌ینێ و به‌ربانگ نه‌كرێته‌وه و شه‌ویش هیچ نه‌خورێت .55-پرسیار : حوكمی [ (صوم الوصال) ] چۆنه ؟ , وه‌ڵام : پێغه‌مبه‌ر خوا [ صلي الله عليه وسلم ] فه‌رموویه‌تی مه‌یكه‌ن .\n56-پرسیار : جیاوازی نێوان ڕۆژووی مسوڵمان و ڕۆژووی ئه‌هلی كتاب چی یه ؟\n, وه‌ڵام : خواردنی پارشێو یه‌كێكه له جیاوازیه گرنگه‌كان .\n58-پرسیار :حیكمه‌تی چی یه ڕۆژووی ڕۆژی دووشه‌ممه و پێنج شه‌ممه سوننه‌ته ؟\n, وه‌ڵام :له‌و دوو ڕۆژه‌دا كرده‌وه‌ی مرۆڤ ده‌برێته به‌ر باره‌گای خوایی .\n59-پرسیار : كام جۆری ڕۆژوو ده‌كرێت تا نیوه‌ڕۆش نێتی بۆ بهێنرێت ؟\n, وه‌ڵام : ڕۆژووی سوننه‌ت .\n60-پرسیار :چه‌ند ساڵ جارێك اه‌مه‌زان ده‌گه‌ڕێته‌وه بۆ هه‌مان شوێنی له ساڵدا ؟\n, وه‌ڵام : 36 ساڵ جارێك .\n61-پرسیار : كه‌ی په‌ڕاوه‌كانی ئیبراهیم و ته‌ورات و ئینجیل هاتوونه‌ته خواره‌وه ؟\n, وه‌ڵام : په‌ڕاوه‌كان له (1) ی ڕه‌مه‌زاندا وه ته‌ورات له (6) ی ڕه‌مه‌زاندا وه ئینجیل له ( 13) ی ڕه‌مه‌زاندا .\n62-پرسیار : ئه‌ندازه‌ی سه‌رفتره بۆ هه‌ر كه‌سێك چه‌نده ؟ ,\nوه‌ڵام : یه‌ك [ (صاع) ] له‌و خواردنه‌ی له ووڵاته‌كه‌دا زۆر ده‌خورێت .\n63-پرسیار :ڕۆژووگرتنه‌كه‌ی مریه‌می دایكی عیسی (علیه السلام ) چۆن بووه ؟\n, وه‌ڵام : ڕۆژووی بێ ده‌نگی بووه واته هیچ قسه‌ی نه‌كردوه .\n64-پرسیار :بۆچی ڕۆژووی مانگی ڕه‌مه‌زان + شه‌ش ڕۆژی مانكی شه‌وال (شه‌شه‌ڵان) وه‌ك ساڵێك وایه ؟ ,\nوه‌ڵام : پاداشتی یه‌ك چاكه‌یه‌ك به (10) یه به‌لای كه‌مه‌وه , كه‌واته 36 ڕۆژ 10 قات زیاد بكرێت ده‌بێته 360 ڕۆژ وه ساڵێكیش 360 ڕۆژه .\n65-پرسیار :به پێ ی فه‌رمووده‌ی پێغه‌مبه‌ر خوا [ صلي الله عليه وسلم ] سێ شت هه‌یه له ئه‌خلاقی پێغه‌مبه‌رانی پێشووش بووه ؟ چین ؟\n, وه‌ڵام : دره‌نگ پارشێو كردن , زووبه‌ربانگ كردنه‌وه , پێش خستنی لای ڕاست به‌سه‌ر لای چه‌پدا.\nده توانی ئه‌م بابه‌ته له‌م لینكه بخوێنیته‌وه http://ift.tt/1nz8Fl3\n:هاوپۆله‌کانهه‌مه‌جۆر تاگەکان: زانیاری گشتی 65 پرسیارده‌رباره‌ی ڕه‌مه‌زانی پیرۆز


ساڵ رۆژی شەهیدی یەكێتی\nئاكارە یان یادگارە؟\n(٤٥) ساڵ لەمەوبەر، وەكو روداوەكانی ئەمڕۆ، وردەكاریم لەبیرە، شەوی ٢١/١١/١٩٧٦-٢٠ چۆن بروسكەی بەڕێوەبەری ئاسایشی سلێمانی گەیشتە شێخ جەناب، بۆ دوا دیدار، سەردانی شیهابی برای بكات. هەر ئەو شەوە، بەشێكی شار لەناخەوە بەرگی رەشی پۆشی. نیوەڕۆكەی كە تەرمی شەهید شیهاب گەیشت، ماتەمینی سلێمانی داگرتبوو. ئەو رۆژە و شەوەكەشی لە مزگەوتی بن تەبەق هێشتمانەوە. هەتا بەیانی كەمال مەزهەر و روشدی و فاروق مەلا مستەفا و خزمانی شەهید ئارام و شیهاب و دەیان هاوڕێی كۆمەڵە ئێشكی تەرمەكەمان دەگرت، دلێری سەید مەجید و لەتیف شێخ عومەر و بەندە سەرپەرشتیمان دەكرد. شەوێكی هەتا بڵی سامناك و دەردەناك بوو. مەفەرزەی پاراستنی تەرمەكە و تا ڕادەیەك ئاگادارییان لە بەندە، سپێردرایە شەهید (یاسین رەش) ئەم مەفرەزەیەش، تا بەیانی پڵنگ ئاسا، ئاگایان لێمان بوو. دوو دەمانچە و نارنجۆكێكیان پێ بوو. تا بەیانی كەسمان نەخەوتین. بەیانیەكەی شكۆمەندانە، كەژاوەی تەرمی شیهاب برایە گردی سەیوان. بیستمان لە كۆیەش، خەڵكەكە، بێ سڵەمینەوە، تەرمی شەهید جەعفەریان بەدەم سرودەوە سپاردبووە خاك. خالید دلێر بە دەستی خۆی خستبویە گۆڕی نەمری. تەنها شەهید ئەنوەر بێ ناز و بێ كەس، نێژرابوو. كەركوك لە دۆخێكدا بوو، نەدەكرا، وەكو سلێمانی و كۆیە، مەراسیم بۆ تەرمی ئەنوەر زۆراب بكرێ. هەندێكیش لە هاوڕی و كەسوكاری، خۆپارێز بوون!\nسەرەڕای ئەوەی دەكرا شیهاب و هاوڕێكانی نەكەونە داوی رژێمی شای ئێران و رادەستی عێراق نەكرێن، بەڵام شیهاب، بەڕاستی رابەرێكی چەپی كەم هاوتا بوو. ئەگەر نەیتوانیبێ لە خەباتی خۆشاردنەوە و شاخدا، ببێتە سومبولی چەپەكان، بەڵام لە دامەزراندنی كۆمەڵە و زینداندا، نەك سمبولی رابەرێكی بێ وینەبوو، بەڵكو بەكاریگەری خۆی توانی زۆرێك لە هاوڕێیانی كۆمەڵە لە هەرەسی دەرونی – جەستەیی بپارێزی و چەندین كەسیشی لە كەوتنە داوای جەلادەكان پاشگەز كردبوەوە.. بە ئەندامانی حیزبی شیوعیشەوە. بڕیاری لەسێدارەدان و جێبەجێ كردنیشی ترسێكی گەورەی رژێم بوو، لەم كەڵە رابەرە، كە بە هەق شەهید جەعفەریش هاوتای شەهید شیهاب بوو، لە خۆراگری و بەرزی ورە و دەم بەبپێكەنین، روەو پیری مەرگ، هەروەها ئەنوەر زۆرابیش.\nپێشم وایە، كۆمەڵە، دوای داستانی شەهید كردنی شیهاب و هاوڕێكانی، هاوزەمانی بەرپابونی شۆڕشی نوێ (كە هەبوون دژی بەرپاكردنەكەی بوون بە پاساوی لەرزۆك لەرزۆك) هەردوو روداوەكە كۆمەڵە و یەكێتی و شۆڕشی نوێیان، لەو زەمان و زەمینەدا، بردە قۆناغی باڵای متمانەی جەماوەر و قوڵكردنی گیانی شۆڕشگێڕانە. بۆیە، نەك رۆژی شەهید كردنی شیهاب و هاوڕێكانی، كە كراوەتە رۆژی شەهیدی یەكێتی، شایەنیانە، بەڵكو هێشتا داستانی شیهاب و هاوڕێ زیندانەكانی زۆر زۆریان بەبەرەوە ماوە، بۆ مێژوو تۆمار بكرێن.\nهەڵوەشاندنەوەی كۆمەڵە، جەزرەبەیەكی كوشندە بوو، لە بزاڤی چەپ و دیموكراسی درا. كاریگەرە نالەبارەكانی هەتا دێت دەردەكەوێ. دۆخی گەندەڵی و هەلپەرستی ناو یەكێتی، هۆكارە سەرەكیەكەی دەگەڕێتەوە بۆ نەمانی پەیوەندی حیزبایەتی و رێبازی دادپەروەری و مۆراڵی چەپگەرایی، كەلە كۆمەڵە رابەرایەتی دەكرد.\nلە كۆتاییشدا دەڵێین: رۆژی شەهیدی یەكێتی، كە رۆژی شیهاب و هاوڕێكانێتی، تەنها یاد نییە.. بەڵكو ئەركە. بەڵێ..\nئەركە بۆ گۆڕینی ئەم دۆخە خراپەی یەكێتی خراوەتە ناو بازنەیەكی داخراو، بازنەكە متمانە لاواز و جەماوەر بێزار دەكات. هەر تێكۆشەرێكیش دەركی ئەركی دەربازكردی یەكێتی لە ناو ئەو بازنە داخراوە بكات.. خاوەن كەرامەتی سیاسییە. ئەوەی دەركیشی پی نەكات.. با خوێنەر پێناسەی بكات!!


سەرەتا»جۆراوجۆر»راپۆرتی تەكنەلۆژی»زانیاری له‌سه‌ر ژیانی نادێلا به‌ڕێوه‌به‌ره هندییه‌كه‌ی مایكرۆسۆفت\nرۆژی 19-8-2016، چل و نۆهه‌مین ساڵیادی له‌دایكبونی ساتیا نادێلا به‌ڕێوه‌به‌ری جێبه‌جێكاری كۆمپانیای مایكرۆسۆفت بوو كه به‌ناوبانگترین كۆمپانیای بواری به‌رنامه‌ی و سیستمی كۆمپیوته‌ره.\nنادێلا كه ئه‌ندازیارێكی هندییه، له 19-8-1967 له‌دایكبووه‌و یه‌كه‌م به‌ڕێوه‌به‌ری جێبه‌جێكاری نا ئه‌مه‌ریكی مایكرۆسۆفته له‌مێژووی ئه‌و كۆمپانیا زه‌به‌لاحه‌دا.\nله‌شوباتی 2014ه‌وه گه‌یشتووه‌ته لوتكه‌ی ده‌سه‌ڵاتی مایكرۆسۆفت و جێگه‌ی ئه‌فسانه‌ی سۆفتوێر، ستیڤ باڵمه‌ری گرتووه‌ته‌وه كه بۆ ماوه‌ی 14 ساڵ به‌ڕێوه‌به‌ری جێبه‌جێكاری مایكرۆسۆفت بووه. نادێلا خوێندنی بنه‌ڕه‌تی و دواناوه‌ندی له‌خوێندنگه‌یه‌كی حكومی شاری حه‌یده‌ر ئابادی هندستان ته‌واوكردووه‌و پاشان بۆ خوێندنی ئه‌لیكترۆنیك و ئه‌ندازیاریی په‌یوه‌ندییه‌كان چووه‌ته زانكۆی مانیپاڵی وڵاته‌كه‌ی.\nله‌ساڵی 1988 پاش ده‌رچوون له زانكۆی مانیپاڵ، چووه‌ته ویلایه‌ته یه‌كگرتووه‌كانی ئه‌مه‌ریكا بۆ به‌ده‌ستهێنانی بڕوانامه‌ی ماسته‌ر له‌بواری زانستی كۆمپیوته‌ر له‌زانكۆی ویسكۆنسن. هه‌روه‌ها بڕوانامه‌ی ماسته‌ری له‌به‌ڕێوه‌بردنی بیزنس له‌سكوڵی بیزنسی زانكۆی شیكاگۆ كه هه‌ر له‌ئه‌مه‌ریكایه به‌ده‌ستهێناوه.\nئه‌م ئه‌ندازیاره له‌ساڵی 1992 په‌یوه‌ندیكردووه به كۆمپانیای مایكرۆسۆفته‌وه. به‌درێژایی ماوه‌ی كاركردنی له‌مایكرۆسۆفت، رۆڵێكی سه‌ره‌كی له‌به‌شی بینگی مایكرۆسۆفت وه‌رگرتووه‌و به‌شدارێكی كاریگه‌ری په‌ره‌پێدانی ئه‌و به‌شه بووه كه ماڵپه‌ڕی سه‌ره‌كی گه‌ڕانی سه‌ربه مایكرۆسفته.\nهه‌روه‌ك رۆڵێكی كاریگه‌ری له‌چه‌ند ته‌كنه‌لۆژیایه‌كی مایكرۆسۆفت وه‌ك سێرڤه‌ری داتابه‌یس و ویندۆز و چه‌ند توڵێكی تردا گێڕاوه. یاریده‌رێكی باشیش بووه له‌په‌ره‌پێدانی ئه‌و ڤێرژنه‌ی ئۆفیس كه پێی ده‌ووترێت ئۆفیس 365. مایكرۆسۆفت ده‌ڵێت، ئه‌م ڤێرژنه‌ی ئۆفیس یه‌كێكه له‌و به‌رهه‌مانه‌ی خێراترین گه‌شه‌ی هه‌یه.\nله‌ڕوی ژیانی تایبه‌تیشه‌وه، به‌ڕێوه‌به‌ری جێبه‌جێكاری مایكرۆسۆفت له‌ساڵی 1992 واته هه‌مان ئه‌و ساڵه‌ی په‌یوه‌ندیكردووه به مایكرۆسۆفته‌وه، هاوسه‌رگیری كردووه‌و هاوسه‌ره‌كه‌شی خۆشه‌ویستی سه‌رده‌می قوتابخانه بووه.\nئه‌م ژن و مێرده كوڕێك و دوو كچان هه‌یه‌و پێكه‌وه له‌شاری بێلێڤیوی ویلایه‌تی واشنتن ده‌ژین. ئه‌م پیاوه وه‌ك زۆربه‌ی هاوڵاتیانی هندستان، هانده‌رێكی گه‌وره‌ی یاری كریكێته‌و له‌ڕابردوشدا به‌شێك بووه له‌تیمی كریكێتی قوتابخانه‌كه‌ی.\nنادێلا له‌میانه‌ی دیمانه‌یه‌كدا له‌گه‌ڵ رۆژنامه‌یه‌كی حه‌یده‌رئاباد، رایگه‌یاندووه كه یاریكردنی كریكێت فێری كاری به‌كۆمه‌ڵ و سه‌ركردایه‌تیكردنی، كردووه.\nله‌ڕوی ئه‌ده‌بیشه‌وه، ئه‌م پیاوه زۆر حه‌ز له‌شیعر ده‌كات. له‌میانه‌ی كورته ژیاننامه‌كه‌یدا كه له‌سه‌ر ماڵپه‌ڕی ره‌سمی مایكرۆسۆفتدا دابه‌زیوه، خوێندنه‌وه‌ی شیعر له‌لیستی ئاره‌زووه‌كانیدا ریزكراوه.\nله‌ڕوی موچه‌شه‌وه، ئه‌م به‌ڕێوه‌به‌ره جێبه‌جێكاره‌ی مایكرۆسۆفت، موچه‌ی ساڵانه‌كه‌ی ده‌گاته زیاتر له 84 ملیۆن دۆلار.\nبابەتەكانی پێشووترشێوازی وەرگرتنی پارە لە خزمەتگوزارییە نوێیەکەی مایکرۆسۆفتەوە\nبابەتی دواتر مایکرۆسۆفت پرۆگرامێکی زۆر گرنگی بڵاوکرده‌وه بۆ چاره‌سه‌رکردنی کێشه‌کانی ویندۆز ١٠\nلەلایەن Darya ismail 14/01/2016


حوکمی ئەو موچەیە چی یە کەسێک بەهۆی کار کردنی وەریدەگرێت لە بانکێک کە کار بە ڕیبا دەکات ؟: ماڵپەڕی وەڵامەکان\nکار و بازرگانیڕیبا و جۆرەکانىحوکمی ئەو موچەیە چی یە کەسێک بەهۆی کار کردنی وەریدەگرێت لە بانکێک کە کار بە ڕیبا دەکات ؟\nحوکمی ئەو موچەیە چی یە کەسێک بەهۆی کار کردنی وەریدەگرێت لە بانکێک کە کار بە ڕیبا دەکات ؟\nکار کردن لەو بانکانەدا دروست نی یە و حەرامە کە کار و مامەڵە بەڕیبا دەکەن ، وە هەروەها ئەو موچەیەش حەرامە کە بەو هۆیەوە وەردەگیرێت ؛ بەبەڵگەی ئەو فەرموودەیەیی کە عبدالله ی کوڕی مەسعود ـ خوا لێی ڕازی بێت ـ گێڕاویەتیەوە و دەڵێ : « لعن رسول الله آكل الربا ، وموكله ، وشاهده ، وكاتبه » مسند أحمد ، رقم (2737) ، سنن أبي داود ، رقم (3333) ، سنن الترمذي ، رقم (1206) .\nواتە : پێغەمبەری خوا صلی الله عيه وسلم لەعنەتی کردووە لەو کەسانەی کە ڕیبا دەخۆن و لەوانەش کە دەبنە هاوکاریان و شاهیدیان و نوسەریان .\nوە بەبەڵگەی ئەم ئایەتە پیرۆزه : ( وَتَعَاوَنُوا عَلَى الْبِرِّ وَالتَّقْوَى وَلَا تَعَاوَنُوا عَلَى الْإِثْمِ وَالْعُدْوَانِ ) [المائدة:2] .\nواتە :هاوکاری یەکتر بکەن لەکاری چاک و خێردا و هاوکاری یەک مەبن لەکاری خراپ و شەڕانگێزیدا .\nوة بێگومان هەر کەسێک لەو بوارەدا کار بکات هاوکاری کردووە لەکاری خراپ و نەشیاودا .\nبەڵام گەر کار بکات لەبوارێک لەبوارەکانی بانکدا کە هیچ مامەڵەیەکی ڕیبەوی تێدا نی یە و هەروەها هیچ مامەڵەیەکی حەرامی تێدا نەبێت ، ئومێدم وایە کە هیچی تێدا نەبێت و دروست بێت ـ إن شاء الله ـ بەڵام باشتر وایە وازی لێبهێنێت و لێی دوور بکەوێتەوە .\nچەند جۆر ڕیبا هەیە؟ چۆنێتی خۆڕزگاركردن لە ماڵ و سامانێك كە سوو و ڕیبای تێكەڵبوو بێت؟ بۆ پاراستنى پارەکەم دروستە لە بانکێک دایبنێم کە مامەڵە بە ڕیباوە بکات؟وە پارە دانان لە نوسینگەى گۆڕینەوەى دراو دروستە ؟ خانوو یان سەیارە كڕین بە پارەى بانك حەرامە؟ ئایا ڕاستە تاوانى ڕیبا لە زینا و داوێن پیسى گەورەترە؟ وە چ هەڕەشەیەک هاتووە بۆ ئەو کەسانەى کە ڕیبا دەخۆن؟\nسەردان: ١,٧٣٦ بەش: ڕیبا و جۆرەکانى\nپرسیاری دواترئایا قورئان لەسەر قورئان بخوێندرێت باشە یاخود لەبەر بخوێندرێت ؟ وە ئایا دروستە لە ناو نوێژدا قورئان بگریتە دەستەوە؟پرسیاری پێشترحوکمی ئەو کەسە چی یە کە لە کڕین و فرۆشتندا سوێند زۆر دەخوات ؟


كورتیله‌یه‌ك له مێژووی فه‌لسه‌فه‌ی زانست – KurdRawm\nیه‌کێك له تایبه‌تمه‌ندییه‌كانی مێشکی مرۆڤ بریتیە لە توانای پرسیاركردن دەربارەی جیهانی ده‌وروبه‌ری و له هەمان کاتدا توانای بیركردنه‌وه و داهێنانی بیرۆكه‌ی جیاجیا و خەیاڵی بۆ وه‌ڵامدانه‌وه‌ی ئه‌م پرسیارانه. كاریگه‌ری ئه‌م تایبه‌تمه‌ندییانه‌ش به درێژایی مێژوو ده‌ركه‌وتووه، مرۆڤه‌كان پرسیاری جۆراوجۆرییان خولقاندووه و به دوای وه‌ڵامی هه‌مه‌جۆر كه‌وتوون بۆ پرسیاره‌كانییان و زۆرینەی جارەکان به‌پێی شیکردنه‌وه و بیردۆزه‌كانییان وه‌ڵامیان داناوه. ئێستاشی له‌گه‌ڵدابێت له جیهانی هه‌نووكه‌یی و به تایبه‌ت له چه‌ند سه‌ده‌ی ڕابردوودا ده‌بینین كه مرۆڤایه‌تی به‌ر لێشاوی لێكدانه‌وه و شیكردنه‌وه كه‌وتووه كه زۆر له‌م لێكدانەوانەش دژیه‌كیشن.\nنێوان ئه‌م هه‌موو وه‌ڵامه، قورسه وه‌ڵامه ڕاسته‌كه بناسینه‌وه. به‌ڵام ئایا شتێک هەیە بەناوی وەڵامی ڕاست؟ وە ئەگەر هەیە چۆن دەتوانین پێی بگەین؟ چ جۆره وه‌ڵامێك شیاوه بۆ ئه‌وه‌ی پێی بوترێت ڕاست؟ ده‌كرێت هه‌مان پرسیار به شێوه‌یه‌كی (فه‌لسه‌فی، ئاینی، زانستی،،هتد) وه‌ڵام بدرێته‌وه. به‌ڵام له چه‌ند سه‌ده‌ی رابڕدوودا تێبینی ئه‌وه ده‌كه‌ین كه وه‌ڵامه زانستییه‌كان باوترین و ویستراوترینن. له دیبه‌یت و گفتووگۆكاندا بیردۆز و لێکدانەوە زانستییەکان وه‌ك دڵنییاترین سه‌رچاوه به‌كاردێن و له دڵی خه‌ڵكیش زانست خه‌ریكه له ڕكابه‌ره‌كانی ده‌باته‌وه. ئه‌مه‌ش هۆكاری خۆی هه‌یه، گرنگترینیشی ئه‌وه‌یه زانست ئیشده‌كات و ده‌ره‌نجامه‌كانی ده‌بینرێن.\nبه‌ڵام لێره‌دا چه‌ند پرسیارێك دێته ئاراوه، ئه‌ویش ئه‌وه‌یه كه ئایا بیردۆز و لێکدانەوە زانستییەکانمان چەندێک هاوتان له‌گه‌ڵ جیهانی ڕاستەقینەدا؟ ئایا تا چه‌ند ده‌توانین دڵگه‌رم و دڵنییابین له بیردۆزە زانستییەکان؟ ئایا زانست توانای ئه‌وه‌ی هه‌یه كه جیهان وه‌ك خۆی بناسێنێت؟ و پێویسته زانست چۆن كاربكات تا بتوانێت وه‌ڵامه دروسته‌كان ببەخشێت پێمان؟ و زانین و مەعریفەیەکی ڕاست چۆن له ڕێگه‌ی زانسته‌وه به‌ده‌ست دێت؟ و ئایا وه‌ڵامێك كه نزیكترین بێت له جیهانی واقیع شایه‌نی ئه‌وه‌یه پێی بوترێت وه‌ڵامه ڕاسته‌كه؟\nئه‌مانه كۆمه‌ڵێك پرسیارن كه دوو ڕووی بابه‌ته‌كه ده‌خه‌نه ژێر تێبینی، پرسیار له‌وه ده‌كه‌ین كه زانست چۆن كارده‌كات و چه‌ند دڵنییایی ده‌دات كه ڕووه وه‌سفییه‌كه‌ی زانسته(descriptive)، ڕووه‌كه‌ی تر ئه‌وه‌یه پێویسته زانست چۆن كاربكات (normative). هه‌روه‌ها ئه‌م پرسیارانه ده‌كه‌ونه بازنه‌ی (epistimology)ه‌وه، كه بوارێكی فه‌لسه‌فییه گرنگی به سرووشت و سنووره‌كانی زانین ده‌دات و له چۆنییه‌تی به‌ده‌ستهێنانی زانین ده‌كۆلێته‌وه. له فه‌لسه‌فه‌دا، به‌تایبه‌ت فه‌لسه‌فه‌ی زانست، وه‌ڵامی ئه‌م پرسیارانه به چه‌ندەها جۆر دراونەتە‌وه كه باسی گرنگترین و نوێترینیان ده‌كه‌ین:\nبازنه‌ی ڤییه‌نا كه له چه‌ندین فه‌یله‌سوف و زانا و كۆمه‌ڵناسی وڵاتی نه‌مسا پێكهاتبوو كه له ژێر كاریگه‌ری فه‌لسه‌فه سه‌ره‌تاییه‌كه‌ی فه‌یله‌سوفی نه‌مسایی ڤیتگنشتاین دا بوون. ڤیتگنشتاین له كتێبی تراكتاتسدا له‌وه ده‌دوێت كه ئێمه له‌ڕێی زمانه‌وه شیكردنه‌وه بۆ جیهان ده‌كه‌ین، هه‌ر بۆیه‌ش بۆ تێگه‌شتن له‌وه‌ی ئێمه چۆن له جیهان تێده‌گه‌ین پێویسته سه‌ره‌تا له چۆنیه‌تی كاركردنی زمان بگه‌ین. بازنه‌ی ڤییه‌نا وه‌ڵامه‌كه‌یان به‌سته‌وه به لۆجیك و هه‌روه‌ها فه‌لسه‌فه و تیۆری زمان. ئه‌مانه كۆمه‌لێك زانا بوون كه له‌و بڕوایه‌دابوون زانین و زانست له ڕێگه‌ی ئه‌زموونكردنه‌وه به‌ده‌ست دێت (empricism)و ئه‌م ئه‌زموونه ئه‌بستراكته‌ش له ڕێگه‌ی زمانه و باشترین شیكردنه‌وه‌ش بۆ زمان و ئه‌زموون برییته له شیكردنه‌وه‌یەكی لۆجیكی.\nبه‌م پێیه‌ش ڕاستییه‌كان به‌سه‌ر دوو جۆردا دابه‌ش ده‌بن(Analytic/ Synthetic Distinction)، كه(Analytic truthes) ئه‌و ڕاستییانه‌ن كه به‌هۆی زمانه‌كه‌یانه‌وه ڕاستن و ڕاستی و دروستییان له چوارچێوه‌ی زمان ده‌رناچێت؛ بۆیه‌ش ڕاستی به‌تاڵن و هیچمان له‌سه‌ر جیهانی ده‌ره‌وه پێناڵێن وه‌ك ئه‌م ڕسته‌یه (هه‌موو پیاوێكی سه‌ڵت بێ ژنه)؛ یاخود ئەو بەشەی ماتماتیك کە ناتوانرێت بەشێوەی کردارییانە بەکار بهێندرێت .(Synthetic truthes) ئه‌و ڕاستییانه‌ن كه بۆ ئه‌وه‌ی ڕاست بن پێویسته ڕاستیان له جیهانی ده‌ره‌وه‌دا پشتڕاست بكرێنه‌وه. وه‌ك: «ئه‌مڕۆ باران ده‌بارێت» یاخود ماتماتیكی پراكتیكاڵ. ڕاستییه زانستییه‌كانیش جۆرێكن له‌مانه، كه پێویستییان به‌وه‌یه بۆ زانینی ڕاستی و دروستیان له جیهانی ده‌ره‌وه لێیان بكۆڵدرێنە‌وه.\nجا زانست به پێی(Analytic/ Synthetic Distinction) یه‌كه‌كێكه له ڕاستییه(Synthetic)ەکان كه دەکرێت پاسادانی بۆ بکرێت. ( تیۆری پاسادانی مانا) كه بۆ ڕاستییه (Synthetic)ەکان به‌كاردێت و بانگه‌شه‌ی ئه‌وه ده‌كات كه هه‌ر ڕاستییه‌ك بۆ ئه‌وه‌ی ڕاست بێت و مانایه‌ك ببه‌خشێت پێویسته بتوانرێت پاسه‌دان بكرێت. مه‌به‌ستیش له پاسه‌دان ئه‌وه‌یه كه بتوانرێت ڕاستی و دروستییان له واقیع دا تاقیبكرێته‌وه هه‌تا ئه‌گه‌ر له تاقیكردنه‌وه‌كه‌دا ره‌تیش بكرێنه‌وه. یان به جۆرێکی تر توانای ئه‌زموونكردن و تاقیكردنه‌وه‌یان هه‌بێت. به‌پێی بڕوای زانستی بازنه‌ی ڤییه‌نا، هه‌ر ڕاستییه‌ك له‌م جۆره نه‌بوو بەک بەس نازانستی بەڵکو بێماناش له قه‌ڵه‌م ده‌درێت.\nبازنه‌ی ڤییه‌نا ناوی به ڕێكخراوی (لۆجیكی-ئه‌زموونگه‌ر)یش ده‌ركرد له دوای جه‌نگی جیهانی و ئه‌و دیدگایه لۆجیكییه‌ش كه بۆ زانست هه‌یانبوو وه‌ك دیدگای (ده‌یڤید هیوم) بوو كه باوه‌ڕیان وابوو ڕاستییه زانستییه‌كان به شێوه‌ی ئیندەكشن (induction) و ئه‌زموونكردن به‌ده‌ست دێن.\n(ئێندەكشن جۆرێكه له لۆجیك كه به‌م جۆره كارده‌كات: پێكدێت له به‌ڵگه‌یه‌ك یان زیاتر كه پێی ده‌وترێت(Premise) ئه‌م به‌ڵگه‌یه پاڵپشتی له بانگه‌شه زانستیه‌كه یاخود تیۆرییه‌كه ده‌كات كه ده‌بێته ئه‌نجام(Conclution). .بۆ نمونە ئێمە ٩٩ قازمان بینیوە ڕەنگیان سپی بووە، بۆیە بەپێی ئیندەکشن پێشبینی ئەوە دەکەین کە قازی ژمارە ١٠٠یش سپی بێت. واتە بەکارهێنانی زانیارییەکانی ڕابردوو و ئێستا بۆ پێشبینیکردنی ڕووداوەکانی داهاتوو.\nجا لۆجیكی ئینداكشن به‌ڵگه‌كانی له ئه‌زموونه‌كانی پێشتره‌وه وه‌رگرتووه؛ به‌وپێیه‌ش ناتوانین لێی دڵنییابین و ناتوانرێت به دڵنییاییه‌وه هیچمان بۆ بسه‌لمێنێت، چونكه ئه‌و شته‌ی له ڕابردوو ڕووی داوه مه‌رج نییه به دڵنییاییه‌وه له داهاتوش رووبدات. نم\_ دوێنێ و پێرێ و ڕۆژه‌كانی پێشتریش ڕۆژ له رۆژهه‌ڵاته‌وه هه‌ڵیكردووه كه‌واته به‌یانیش رۆژ له رۆژهه‌ڵاته‌وه هه‌ڵده‌كات. به ئه‌گه‌ری زۆره‌وه به‌یانیش ڕۆژ له رۆژهه‌ڵات هه‌ڵده‌كات به‌ڵام ئه‌م ئه‌گه‌ره %١٠٠ و دڵنییا نییه) . ئیتر ئه‌م جۆره لۆجیكه له زانست به‌كاردێت كه هه‌تا ئه‌گه‌ر سودبه‌خش و ڕاستیش بێت به‌ڵام دڵنییا و ڕه‌ها نییه. کەواتە ڕاستییه زانستییه‌كان ئه‌گه‌ر به زۆرترین ڕێژه‌ش ڕاست بن هیچ كات دڵنییایی و ڕه‌هایی %١٠٠ نادەن پێمان. ڕاستی ڕەها له زانستدا بوونی نییه و هه‌ر كاتێك له كاته‌كان ده‌كرێت گۆڕانكاریه‌كی كتوپر ڕووبدات. له‌مه‌وه ده‌گه‌ینه ئه‌و ئه‌نجامه‌ی كه ئه‌زمونگه‌ره ڤییه‌نییه‌كان به زۆری باوه‌ڕیان به‌وه نه‌بووه كه زانست ده‌توانێت شیكردنه‌وه‌ی ڕاست و دڵنییای جیهان و واقیعمان بۆ بكات به ته‌واوی به‌ڵام له‌و بڕوایه‌شدابوون كه زانست ده‌توانێت دڵنییاترین وه‌سفمان بۆ بكات.\nكارڵ پۆپه‌ر یه‌كێك له كاریگه‌رترین فه‌یله‌سوفه‌كانی زانست له سه‌ده‌ی بیسته‌مدا، كه ئه‌میش به فه‌یله‌سوفیكی ئه‌زموونگه‌را(Empiricist) ناسرابوو، به‌ڵام به پێچه‌وانه‌ی فه‌یله‌سوفه‌كانی بازنه‌ی ڤییه‌نا، كه فه‌لسه‌فه‌ی زانستیان به لۆجیك و زمان ده‌به‌ستەوە، پۆپه‌ر ڕاسته‌وخۆ كاری له‌سه‌ر فه‌لسه‌فه‌ی زانست كرد. پۆپه‌ر له لایه‌كه‌وه وه‌سفی چۆنییه‌تی كاركردنی زانستی كرد و له لایه‌كی تره‌وه ڕێسا و میتۆدی بۆ زانست دانا و جییاكاریكرد له نێوان زانستی راسته‌قینه(Science) و زانستی درۆیی یاخود زڕ-زانست. (Psudoscience)\nتیۆرییه به‌ناوبانگه‌كه‌ی پۆپه‌ر(falsificationism)، یا خود تیۆری به هه‌ڵه خستنه‌وه، جییاوازی ده‌كات له نێوان زانستی ڕاسته‌قینه (ئه‌م جۆره زانسته به‌ڵگه‌كان كۆده‌كاته‌وه و ئه‌نجامی لێده‌رده‌كات، و به زمانێكی ڕوون و ئاشكرا دەدوێت، به‌ڵام له هه‌مووی گرنگتر بۆ ئه‌وه‌ی زانستێك ڕاستی بێت به پێی پۆپه‌ر پێویسته توانای ئه‌وه‌ی هه‌بێت به هه‌ڵه بخرێته‌وە). زانستی درۆ یاخود زڕ-زانست (كه له ئه‌نجامه‌وه ده‌ست پێده‌كات و ده‌گه‌ڕێت بۆ ئه‌و پاساو و به‌ڵگانه‌ی كه پشگیریده‌كه‌ن. ئه‌م جۆره زانسته به زمانێكی ناڕوون ده‌رده‌بڕدرێت كه وایلێده‌كات له ئه‌گه‌ری هه‌بوونی به‌ڵگه له دژی پاساو بهێنێته‌وه و تیۆرییه‌كه به‌هۆی زمانه ناڕوونه‌كه‌ی ده‌توانێت له‌ژێر ترسی به هه‌ڵه‌خستن قوتاربێت. به‌م پێیه‌ش زڕ-زانست ناتوانرێت به هه‌ڵه بخرێته‌وه وه‌ك زڕزانستی ئه‌سترۆلۆجی).\nله لای پۆپه‌ر، تاقیكردنه‌وه‌ی زانستی ده‌بێت به‌و جۆره‌بێت كه هه‌وڵی پوچه‌ڵكردنه‌وه و به هه‌ڵه‌خستنه‌وه‌ی تیۆرییه‌كه بدات، و زانستكار و زانستناسی باش، له جییاتی گه‌ڕان به‌دوای به‌ڵگه بۆ پشتگیری و چه‌سپاندنی تیۆرییه‌كه‌ی، پێویسته هه‌رده‌م به‌دوای به‌ڵگه‌ی دژ بگه‌ڕێت بۆ تیۆرییه‌كه‌ی و هه‌وڵی ئه‌وه بدات به‌هه‌ڵه‌ی بخاته‌وه، چونكه لای پۆپه‌ر چه‌سپاندن ته‌نها وه‌همێكه(confirmation is a myth)،\nوه‌ك له سه‌ره‌وه باسم كرد لۆجیكی زانست لۆجیكێكی ئیندەكتیڤه. واتا چه‌ند به‌ڵگه‌ش پشتگیری تیۆرییه‌كه بكات هیچ دڵنیاییەكی %١٠٠ی تێدا نییه و ناچه‌سپێندرێت. بۆیه لای پۆپەر چه‌سپاندن و كۆنفیرم كردن له لۆجیكی ئیندەكتیڤدا ته‌نها وه‌همه، به‌م پێیه‌ش چه‌سپاندن له زانستیشدا ناكرێت.\nبه‌ڵام پۆپه‌ر بابەتەکە ئاڵۆزتر ده‌كات و ده‌ڵێت ته‌نها كه‌ڵكێك كه تاقیكردنه‌وه‌ی بیردۆزی زانستی ده‌كرێت هه‌یبێت ئه‌وه‌یه كه بیردۆزه‌كه به هه‌ڵه بخاته‌وه و هەرگیز ناتوانین به‌هۆی به‌ڵگه‌ی ئه‌زموونیه‌وه پشتگیری بۆ بیردۆزاكانمان بهێنینه‌وه. لێره‌دا پۆپه‌ر بڕێک زیادڕه‌وی ده‌كات له‌وه‌ی كه ده‌ڵێت جیاوازی نییه له نێوان بیردۆزێك كه پێشتر به‌هۆیه‌وه پێشبینی داهاتوو کراوە و پێشبینییه‌كان ڕاست ده‌رچوون و بیردۆزێك كه پێشتر هیچ پێشبینییەکی نەکردووە. هه‌تا ئه‌گه‌ر بیردۆزێك بتوانرێت به‌كاربهێندرێت بۆ پێشبینیكردنێكی زانستی و پێشبینییه‌كه ڕاستیش ده‌رچێت تاكه شت كه ده‌توانین له‌سه‌ری بڵێین ئه‌وه‌یه كه بیردۆزه‌كه پوچه‌ڵ نه‌كراوه‌ته‌وه. به‌م پێیه‌ش پۆپه‌ر بڕوای وابوو كه زانست ناتوانێت وه‌ڵامی دڵنییامان بداتێ له‌سه‌ر جیهانی ده‌ره‌وه و واقیع و هه‌موو ئه‌وه‌ی كه ده‌توانێت پێمان بڵێت ئه‌وه‌یه كه چ شتێك و چ بیروڕایه‌ك هه‌ڵه‌یه بۆ جیهانی ده‌ره‌وه. به‌م پێیه‌ش زانست توانای ئه‌وه‌ی هه‌یه تیۆرییه‌كان به هه‌ڵه بخاته‌وه و ئه‌مه‌ش ڕێڕه‌وی گۆڕانكاری له زانستدا به‌ڕێوه‌ده‌بات. گۆڕانكارییه زانستییه‌كان به دوو قۆناغدا ده‌ڕۆن ئینجا دووباره ده‌بنه‌وه. یه‌كه‌م قۆناغ: كاتێك زانایه‌ك گریمانه‌یه‌ك ده‌خاته‌ڕوو و بانگه‌شه‌ی ئه‌وه ده‌كات كه له‌وانه‌یه ئه‌و گریمانه‌یه ڕاستییه‌كمان بۆ ده‌ربخات، و گریمانه‌یه‌كی باش بریتییه له‌و گریمانه‌ی كه مەترسی ئه‌وه‌ی تێدایه به هه‌ڵه بخرێته‌وه و هه‌روه‌ها ده‌كرێ پێشبینی زانستییش بكات. پرۆسه‌ی دووه‌م؛ ئه‌و هه‌وڵه‌یه كه ده‌خرێته گه‌ڕ بۆ به‌هه‌ڵه‌خستنه‌وه‌ی ئه‌و گریمانه‌یه كه خراوه‌ته ڕوو. وە کاتێک گریمانه‌كه به هه‌ڵه خرایەوە دووباره زانست ده‌گه‌ڕێته‌وه قۆناغی یه‌كه‌م و گریمانه‌یه‌كی نوێ ده‌خرێته ڕوو.\nتۆماس كوهن، فیزییازان و فه‌یله‌سوفی زانست، خاوه‌نی یه‌كێك له گرنگترین په‌رتووكه‌كانی سه‌ده‌ی بیسته‌م كه له‌باره‌ی زانسته‌وه نوسرابێت. (پێكهاته‌ی شۆڕشی زانستی) كه تێییدا وه‌سفی چۆنییه‌تی كاركردنی زانست به گشتی و پێكهاته‌كانی ده‌كات. به ڕای كوهن زانست و بیرۆكه و تیۆرییه زانستیه‌كان به قۆناغێكی بازنه‌ییدا ده‌ڕۆن و ده‌گه‌ڕێنه‌وه شوێنه بنچینه‌ییه‌كه‌یان. قۆناغەکانیش بریتیین له (زانستی ئاسایی، لادانی مۆدێڵی زانستی، قه‌یرانی مۆدێلی زانستی، شۆڕشی مۆدێڵی زانستی، جێگۆركێی پارادایم، مۆدێڵێكی نوێ، قۆناغی پێش زانستی بۆ مۆدێله نوێیه‌كه، مۆدێله نوێیه‌كه ده‌گۆڕێت بۆ زانستێكی ئاسایی…هتد).\nبا له زانستی ئاساییه‌وه ده‌ست پێبكه‌ین. كوهن تیۆری و ڵێكۆڵینه‌وه زانستییه‌كان به(paradigm) ناوده‌بات. پارادایمیش به چه‌ند مه‌به‌ستێك به‌كارهێنراوه له لایه‌ن خودی «كوهن»ه‌وه، به‌ڵام من لێره‌دا به مه‌به‌سته باوه‌كه‌ی پێناسه‌ی ده‌كه‌م كه بریتییه له‌و مۆدێل \_بانگه‌شه\_ یاخود تیۆرییه زانستییه‌ی كه له‌لایه‌ن كۆمه‌ڵگای زانستییه‌وه قبوڵكراوه به‌و پێیه‌ی توانای لێكدانه‌وه و ڕوونكردنه‌وه‌ی ئه‌و پرسیارانه‌ی هه‌یه كه بۆ كۆمه‌ڵگه‌ی زانستی دێنه پێش لە كاتێكی دیاریكراودا. هه‌روه‌ها توانای پێشبینیكردنی هه‌یه. نم: پارادایمی نیوتن.\nدیارترین تایبه‌تمه‌ندییه‌كانی قۆناغی زانستی ئاساییش ئه‌وه‌یه كه قۆناغێكی ڕێكخراوه. ئه‌م ڕێكخراوه‌ییه‌ش زیاتر به‌هۆی ڕۆڵی پارادایم (مۆدێڵی زانستی) یه‌وه‌یه كه وه‌ك بنه‌چه‌یه‌كی زانستی كارده‌كات كه زانایان كۆكن له‌سه‌ری به‌م پێیه‌ش زانسته‌كه خاوه‌ن بناغه‌یه‌كه. زانایان كۆكن له‌سه‌ر ئه‌وه‌ی كه جیهان به چ جۆرێك كارده‌كات هه‌روه‌ها له‌سه‌ر بنەما و كێشه زانستییه‌كان و ئه‌و ڕێگا زانستییانه‌ی كه پێویسته بگردرێنه به‌ر بۆ گه‌یشتن به چاره‌سه‌ر. جا كوهن له‌و بڕوایه‌دابوو كه له هه‌ر بوارێكی زانستیدا ته‌نها یه‌ك پارادایم بوونی هه‌یه له كاتێكی دیاریكراودا. زانست كردن له‌م قۆناغه‌دا وه‌ك دروستكردنی میکانۆ وایه، زانایان هه‌موو پێداویستییه‌كانیان به‌رده‌سته ته‌نها پێویسته رێكیانخه‌ن.\nجا زانستی ئاسایی، وه‌ك كوهن باسیده‌كات، وا ڕێكخراوه كه توشی لادان و به هه‌ڵه‌خستنه‌وه بێت به‌و پێیه‌ی ڕاستی و تیۆرییه زانستییه‌كان ڕه‌ها و دڵنییا نین. به‌ڵام وه‌ها به ئاسانی نه كه پۆپه‌ر باسی ده‌كات. لای كوهن كاتێك پارادایمی زانست له ساتێك له ساته‌كاندا ناتوانێت پێشبینی زانستی بكات یاخود به هه‌ڵه ده‌یكات ئه‌و پارادایمه توشی لادان ده‌بێت. به‌ڵام ڕاسته‌وخۆ ناڕوخێت، ئه‌مه‌ش چونكه زانایان به‌دوای هه‌ڵه‌كانی خۆیان ده‌گه‌ڕێن. زۆرجار هه‌ڵه له خودی پارادایمه‌كه نییه، به‌ڵكو له ورده‌كاری تره. هه‌ر بۆیه‌ش زانایان هه‌وڵ ده‌ده‌ن پارادایمه‌كه ڕاست بكه‌نه‌وه و له قه‌یران رزگاری بكه‌ن. جا كه سه‌ركه‌وتوو نابن، ئیتر پارادایم یاخود مۆدێله زانستییه‌كه ده‌چێته قۆناغی (قه‌یرانی مۆدێلی زانست)یه‌وه. له‌م قۆناغه‌دا ئه‌و مۆدێله زانستییه‌ی كه زانایان له‌سه‌ری كۆك بوون و قبوڵكراو بوو و پرسیاری له‌سه‌ر نه‌ده‌كرا ناتوانێت وه‌ڵامی پرسیاره زانستیه‌كان بداته‌وه یاخود پێشبینی زانستی بكات. ئیتر پرۆسه‌ی زانست ده‌كه‌وێته ناو ئاڵۆزییه‌وە. به‌ڵام هێشتا، سه‌ره‌رای ئاڵۆزی و پشێوی، مۆدێڵه‌كه ڕه‌ت ناكرێته‌وه. به‌و پێیه‌ی له زانستدا بۆ ئه‌وه‌ی تیۆرییه‌ك یاخود مۆدێلێک به ته‌واوی ڕه‌ت بكرێته‌وه پێویسته مۆدێلێكی تر شوێنی بگرێته‌وه. جا هه‌ركه زانایان مۆدێلێكی نوێی جێگره‌وه‌یان پێشكه‌شكرد مۆدێله كۆنه‌كه به هه‌ڵه دووردەخرێتەوە و شۆڕشی زانستی ڕوده‌دات به‌و پێیه‌ی یاسا و ڕێسا زانستییه كۆنه‌كان كه زانایان له‌سه‌ری كۆك بوون ئیتر پراكتیكاڵ نین و ناتوانن پێشبینی بكه‌ن. دواتر مۆدێڵێكی نوێی جێگره‌وه دێته كایه‌وه كه ئه‌م پێشبینیانه ده‌كات به‌مه‌ش مۆدێڵه زانستیه‌كه ده‌گۆڕدرێت بەمەش دەوترێت «پارادایم شیفت» و پارادایم یاخود مۆدێڵێكی نوێی زانستی دێته جێی كه دوای لێكۆڵینه‌وه‌ی زیاتر به‌ره به‌ره ده‌بێت به پارادایم یاخود ستانده‌رده زانستییه نوێیه‌كه.\n١- Philosophy of Science: A Contemporary Introduction\n٢- Theory and reality\n٤- The Structure of Scientific Revolutions


وەزیری پێشمەرگە: لە کەسم نەبیستووە بڵێ داعش کۆتایی پێھاتووە\nکۆنفراسێکی رۆژنامەوانی ئانگرێت کرامپ، وەزیری بەرگری ئەڵمانیا و شۆڕش ئیسماعیل وەزیری پێشمەرگەی هەرێمی کوردستان بەیەکەوە کۆکردەوە. لە کۆنفراسەکە ئەڵمانیا پشتگیری خۆی بۆ ھەرێمی کوردستان دووپاتکردەوە.\nوەزیری بەرگری ئەڵمانیا رایگەیاند: پێشمەرگە شەڕی تیرۆری لە پێناو ئاسایشی ئەوروپاشدا کردووە، بۆیە ئەوان لە رووی مەشقی سەربازییەوە یارمەتی پێشمەرگە دەدەن و ھەنگاوی یەکەمی مەشقەکە لە ھەولێر تەواو بووە و ئێستا لە ھەنگاوی دووەمدان.\nئانگرێت کرامپ، وەزیری بەرگری ئەڵمانیا گوتیشی:\nپێویستە ئێمە رێگە لەو ھێزەی داعش بگرین کە لە سەرەتادا ھەیبوو و ناوچەیەکی زۆری لە ژێر دەسەڵاتدا بوو، بە باوەڕی من ئەوەی گرینگە ئەوەیە فشاری ھێزە ئەمنییەکان تا چ رادەیەکە؟ ئێمە دەبێ زەمینەی داعش و ئەو شوێنانە نەھێڵین کە خۆیان تێدا حەشار دەدەن، بە تایبەت ئەو شوێنانەی کاریگەری دەکاتە سەر خەڵکەکەی.\nھەر لەم کۆنفراسە رۆژنامەوانییەدا وەزیری پێشمەرگە رایگەیاند: داعش کۆتایی نەھاتووە، بەڵکو لە ئێستادا خەریکی خۆ رێکخستنەوەیە، بۆیە دەبێت ھەرچی زووە لەگەڵ عێراقدا بە ئەنجامێکی یەکلاکەرەوە بگەین، تا ئەو شەڕەی کە داعش بەرنامەیان بۆ داناوە بەر لە ئەنجامدانی، شکست پێبھێنرێت.\nراپۆرتی تایبەت بە بابەتەکە لەم فایلە دەنگییەی خوارەوە گوێبیست بن.\nڕاپـۆرتی نارین ڕۆستەم


دانیشتنى دادگاى ئەوروپا بۆ دەرهێنانى پەکەکە لە "لیستى تیرۆر"\nلەسەر سکاڵاى پەکەکە، دانیشتنى دیوانى دادپەروەریى ئەوروپا بەڕێوەچوو. سکاڵاکە و دانیشتنەکە بۆ ئەوە بوو پەکەکە لە "لیستى تیرۆر"ی یەکێتیى ئەوروپا دەربهێنرێت. چاوەڕێ دەکرێت دادگاکە لە ٦ بۆ ٩ مانگى داهاتوودا، لەو بارەیەوە بڕیار بدرێت.\nبۆ ئەوەى پەکەکە لە "لیستى تیرۆر"ى یەکێتى ئەوروپا دەربهێنرێت، لە دیوانى دادپەروەریى ئەوروپا لە لوکسەمبورگ سکاڵا تۆمارکرابوو. چاوەڕێ دەکرێت لە ٦ بۆ ٩ مانگى داهاتوو لەسەر ئەو سکاڵایە بڕیار بدرێت. دەستەى دادوەریى دادگاکە رایگەیاند "کاتێک مرۆڤ سەیرى ئەم ١٠ ساڵەى رابردوو بکات، پەکەکە کردەى 'تیرۆری' ئەنجام نەداوە، بەڵام بۆ پێداگرى لەوە دەکرێت کە پەکەکە لەو لیستەیەدا بمێنێتەوە". پارێزەرەکانى پەکەکە لەو دادگایەدا وتیان "دادگاکە بە باشى بەڕێوەچووە. ئەگەرى ئەوە هەیە بڕیارەکە هەڵبوەشێتەوە".\nپەکەکە لە ساڵی ٢٠٠٢ خرایە "لیستى تیرۆر"ى یەکێتى ئەوروپا. ئەو لیستە هەر ٦ مانگ جارێک نوێ دەکرێتەوە. موراد قەرەیلان و دوران کاڵکان بە نوێنەرایەتیى دەستەى بەڕێوەبەریى پەکەکە لە ڕێگەى دامەزراوەى مافەکانى پارککەن ئۆلیڤێرا (prakken d'oliveira) هۆڵەندییەوە تانەیان لە لیستەکە دابوو. بۆ ئەوەش لە ١ى ئایارى ٢٠١٤دا / ١١ى خاکەلێوە لە دیوانى دادپەرەوەریى ئەوروپا سکاڵا تۆمار کرابوو. دواى ٤ ساڵ لە تێکۆشان بۆ مافەکان، دانیشتن لەسەر ئەو سکاڵایە بەڕیوەچوو.\nدانیشتنەکە سەرلەبەیانیى دوێنێ لە دیوانى دادپەوەریى ئەوروپا بەڕێوەچوو. پارێزەران ماریەکە ڤان ئیک و تامارا بوروما بەرگرییان لە پەکەکە کرد. ئەنجوونى ئەوروپا، کۆمسیۆنى ئەوروپا، بەریتانیا و فەرەنسا بۆ هێشتنەوەى ناوى پەکەکە لە "لیستى تیرۆر"دا قسەیان بۆ دادگاکە کرد.\nئیدعاکان بێ بنەمان\nپارێزەرانى پەکەکە رایانگەیاند، ئەوەى ڕوو دەدات "کردەى تیرۆر" نییە، بەڵکو "شەڕە" و بەهۆى شەڕەوە هەندێک زیان ڕوو دەدات. پارێزەران راشیانگەیاند، لەسەر داواى تورکیا پەکەکە خراوەتە ئەو لیستەوە. نزیکەى ٧٠ تاوان، کە هیچ لێکۆڵینەوەیەکیان لەبارەوە نەکراوە خراوەتە پاڵ پەکەکە، بەڵام ئەوە تەنها ئیدعایەکى بێ بنەمایە لە دژى پەکەکە.\nپەکەکە بەپێى پێوەرەکانى شەڕ جوڵاوەتەوە\nپارێزەرەکان ئەوەشیان خستەڕوو، هەندێک کوشتار لەلایەن دەوڵەتى تورکیاوە ئەنجامدراون و خراونەتە ئەستۆى پەکەکە. پارێزەران وتیشیان "کاتێک پەکەکە هەندێک رووداو ئیدانە دەکات، وا لێکدەدرێتەوە کە گوایە پەکەکە ئەو کارەى ئەنجامداوە، بەڵام کاتێک سەیرى ئەو کوشتارانە دەکرێن، کە بەرامبەر بە هاووڵاتیانى مەدەنى ئەنجامدراون، ئەوە بە ڕوونى دەبینرێت، کە دەیانەوێت گوشار لەسەر پەکەکە دروست بکەن". پارێزەرەکان راشیانگەیاند، پەکەکە بەپێى پێوەرەکانى شەڕ جوڵاوەتەوە و کارێکى نەکردووە کە پێچەوانەى بنەماکانى شەڕ بێت.\nدواى بەرگریى پارێزەرانى بەڕێوەبەرایەتیى پەکەکە، ئەنجوومەنى ئەوروپا و بەرپرسانى کۆمسیۆنى ئەوروپا قسەیان کرد. ئەو دوو ڕێکخراوە رایانگەیاند، چالاکییەکانى پەکەکە بەردەوامییان هەیە و بۆ ئەوەش دەبێت پەکەکە لە "لیستى تیرۆردا" بمێنێتەوە. فەرەنسا و بەریتانیا جەختیان لەوە کردەوە، کە دەبێت پەکەکە لە "لیستى تیرۆردا" بمێنێتەوە.\nبۆچی پێداگرى لەسەر مانەوەى پەکەکە لە لیستەکەدا دەکەن؟\nدواى بەرگرییەکان، دەستەى دادوەریى دادگاکە پرسیاری لە پارێزەرانى هەر دوولا کرد. دەستەى دادوەریى دادگاکە لە پارێزەرانى ئەو لایەنەى، کە دەیانەوێت پەکەکە لە لیستەکەدا بمێنێتەوە، پرسى "ماوەى ١٠ ساڵە پەکەکە کردەى 'تیرۆری' ئەنجام نەداوە. باشە بۆ ئێوە پێداگرى لەسەر ئەوە دەکەن پەکەکە لەو لیستەدا بمێنێتەوە؟ لە بەردەوامیى دادگاکەدا ئەوە دەرکەوت، کە پارێزەرانى ئەو لایەنەى دەیەوێت پەکەکە لە لیستى تیرۆردا بمێنێتەوە، نەیانتوانى وەڵامى ئەو پرسیارە بدەنەوە و تەنها بە باسکردنى چالاکییەکانى رابردوو، دەیانخواست بەرگری لە داواکەیان بکەن.\nپارێزەرانى بەڕێوەبەرایەتیى پەکەکە رایانگەیاند، پەکەکە لە چالاکییەکانیدا هێزە سەربازییەکانى کردووەتە ئامانج و ئەوە هیچ دروست نییە، کە مرۆڤ چالاکى لە دژى هێزە ئەمنی و سەربازییەکان بە عەقڵیەت و تێگەیشتنى تیرۆریزم راڤە بکات. پارێزەران راشیانگەیاند، لەبەر ئەوەى پەکەکە شەڕ لە دژى داعش دەکات، نابێت پەکەکە "بە رێکخستنێکى تیرۆر" پێناسە بکرێت و پێویستە دەستەى دادوەرى ئەوە لەبەرچاو بگرێت.\nپارێزەران: دادگاکە بە باشى بەڕێوەچوو\nدواى دانیشتنەکەى دادگا، پارێزەران ماریکە ڤان ئیک و تامارا بروما وتیان "دادگاکە بە باشى بەڕێوەچووە. گفتوگۆ لەسەر هەموو ئارگیومێنتەکانى ئێمە کرا. بۆ ئەوەى بڕیارێکى دروست بدرێت، گفتوگۆى زۆر و گرنگمان ئەنجامدا. بە بڕواى ئێمە لە دواى ئەو دانیشتنە، ٢ بڕیار هەڵدەوەشێنرێنەوە. یەکێکیان ئە بڕیارەیە کە پەکەکە لە ساڵى ٢٠١٤ەوە لە لیستەکەدا هێڵراوەتەوە و ئەی تریشیان ئەو بڕیارەیە، کە نابێت شەڕى چەکدارى بە "کردەى تیرۆر" پێناسە بکرێت. بە بڕواى ئێمە، دادوەرەکانى ئە دادگایە بەوشێوەیە بیر ناکەنەوە و بۆچوون و نیگەرانی خۆیان لە دژى ئەنجوومەنى ئەوروپا خستەڕوو.\nپەکەکە بەرامبەر بە هاووڵاتیانى مەدەنى هەستیارە\nپارێزەران وتیشیان "ئێمە بە دادگامان وت، پەکەکە بەرامبەر بە هاووڵاتیانى مەدەنى زۆر هەستیارە و لەو بوارەشدا ڕێوشوێنى پێویستى گرتووەتەبەر. رەنگە هەندێک جار هەندێک کەموکوڕی ڕووبدات، بەڵام ناکرێت لەسەر کارەکانى کەسێک، ڕێکخستنێک بە گشتی تاوانبار بکرێت، چونکە پەکەکە بۆ خۆى ئەو کەسانە سزا دەدات، کە بەرامبەر بە هاووڵاتیانى مەدەنى هەستیار نین، یان کارێک دەکەن زیان بە هاووڵاتیانى مەدەنى بگەیەنێت".\nدەبێت دەوڵەتە ئەوروپییەکان بەپێى بڕیارەکان بجوڵێنەوە\nپارێزەران ئەوەشیان خستەڕوو، ئەگەر لەلایەن دادگاوە بڕیارێکى باش و گونجاو دەربکرێت. بڕیارەکە ڕێگا بۆ ئەنجامى گرنگ خۆش دەکات. دەبێت هەموو بڕیارەکانى دواى ساڵى ٢٠١٤ لە دژى پەکەکە هەڵبوەشێنرێنەوە و ماف بۆ ئەو کەسانە بگەڕێندرێتەوە کە زوڵمیان لێکراوە و مافەکانیان زەوتکراوە.\nچاوەڕێ دەکرێت دیوانى دادوەریى ئەوروپا لە ماوەی ٦ بۆ ٩ مانگ دا بڕیارێک لەسەر ئەو بابەتە بدات.\nسەرچاوە: ئۆزگیور پۆلیتیکا\nکۆی سه‌ردان: 17560772


کونسوڵخانەی ئەمەریکا لە هەولێر پێشبڕکێیەکی فۆتۆگرافی رێکدەخات\nرێنماییەکانی بەشداربوون دەخاتەڕوو\nهەرێم جەعفەر 14:59 2021/03/09\nپێشڕکێی فۆتۆگرافی لە کونسوڵخانەی ئەمەریکا- هەولێر\nکونسوڵخانەی ئەمەریکا لە هەولێر، پێشبڕکێی فۆتۆگرافی بە ناونیشانی ''ھەمەجۆری کەلتووری بپارێزە'' رێکدەخات کە لە ئەمڕۆوە تاوەکو 7ـی مانگی داهاتوو بەردەوام دەبێت.\nبەگوێرەی بڵاوکراوەیەکی کونسوڵخانە: "مەبەست لەم پێشبڕکێیە تیشکخستنە سەر ھەوڵەکانی حکومەتی ئەمریکایە لەگەڵ ھاوبەشە کوردستانیەکانی بۆ پارێزگاریکردن لە شوێنەوارە کەلتووری و کەلەپووریە ناوازەکان''.\nلە بڵاوکراوەکە هاتووە: "لیژنەیەک لە فۆتۆگرافەری پیشەگەری نایاب فۆتۆ وەرگیراوەکان ھەڵدەسەنگێنێت''.\nکونسوڵخانەی ئەمەریکا ئاماژەی بەوەکردووە، بنەماکانی هەڵبژاردنی فۆتۆکان بریتین لە: "شێوازی ھونەری و جوانی فۆتۆکان، رێکخستنی فۆتۆیی (کۆمپۆزیشن)، ناوازەیی و داھێنان، و ناوەڕۆکی فۆتۆکان".\n- ھەموو ئەوانەی کاری فۆتۆگرافەری دەکەن وەک خولیای کەسیی خۆیان یاخود پیشەگەرن لە بوارەکەدا دەتوانن بەشداربن لە پێشبڕکێکەدا بە بێ ڕەچاوکردنی تەمەن و ڕەگەز.\n- فۆتۆکان پێویستە پەیوەندیداربن بە کەلتوور و کەلەپووری ھەرێمی کوردستان و ناوچەکانی دەوروبەری. لەگەڵ ھەر فۆتۆیەکدا پێویستە کورتەیەک دەربارەی شوێنی فۆتۆکە و کاتی گرتن و پەیوەندیداری فۆتۆکە بە بابەتی پێشبڕکێکەوە بنێردرێت.\n- بەشداربووان دەتوانن ھەموو جۆرە کامێرایەکی وەک پین ھۆڵ، کامێرای فیلمدار، دی ئێس ئێل ئاڕ، پۆینت ئاند شوت یاخود کامێرای سمارتفۆن بەکاربھێنن. ھەر بەشداربووەک دەتوانێ تا ٣ فۆتۆ بنێرێت.\nپێویستە فۆتۆکان لە لایەن خودی بەشداربووەکەوە گیرابن و ھیچ ھێمای خاوەندارێتی (وۆتەر مارک) و ئیمزا و نیشانەیەکیان لەسەر نەبێت و پێشتر بڵاونەکرابنەوە مەگەر لەسەر لاپەرەی کەسیی فۆتۆگرافەرەکە لە تۆڕە کۆمەڵایەتییەکان بڵاوکرابنەوە.\n- باشترکردنی فۆتۆکە بە پڕۆگرام لەم لایەنە بنەڕەتیانەوە ڕێگەپێدراوە: گونجاندنی ڕەنگەکان و ڕوناکی، باڵانسی ڕەنگەکان، تیژکردن (کەمکردنەوەی لێڵی)، و بڕین. ھانتان نادەین بۆ دەستکاریکردنی فۆتۆکان بە پڕۆگرامی تایبەت.\n- پێویستە فۆتۆکان بە دیاریکراوی لە نێوان ٩ ی مانگی ئادار بۆ ٧ ی مانگی نیسانی ٢٠٢١ بنێردرێن بۆ ئەم ئیمێڵە publicaffairserbil@gmail.com و پێویستە ناوی سیانی و ژمارە تەلەفۆنی فۆتۆگرافەرەکەیان لەگەڵدابێ.\n- بە ناردنی فۆتۆکان بۆ ئێمە، بەشداربووان ڕەزامەندی دەردەبڕن کە وەزارەتی دەرەوەی ئەمریکا مافی بەکارھێنانی فۆتۆکانی ھەیە بە ئازادی لە ھەر بڵاوکراوەیەک و لە نێویشیاندا بڵاوکردنەوەیان لە تۆڕە کۆمەڵایەتیە جیاوازەکاندا.\n- خەڵاتەکان پۆلێنکراون بۆ دوو جۆر: ئەو فۆتۆیانەی بە کامێرای مۆبایل گیراون و ئەوانەی بە کامێرای تر گیراون.\nخەڵاتەکان بۆ ئەو فۆتۆیانەی بە کامێرای مۆبایل گیراون.\nخەڵاتی یەکەم: ئایفۆن ١٢ پڕۆ ماکس و خولێکی ڕاھێنان لە ئاژانسی میترۆگرافی و ئاڕمی یادەوەری کونسوڵخانە (ناو و ڕەمزی کونسوڵخانە لەسەر پارچەیەک کانزای بازنەیی بچووک).\nخەڵاتی دووەم: خولی ڕاھێنان لە ئاژانسی مێترۆگرافی و کتێبێک و ئاڕمی یادەوەری کونسوڵخانە.\nخەڵاتی سێھەم. خولی ڕاھێنان لە ئاژانسی مێترۆگرافی و ئاڕمی یادەوەری کونسوڵخانە.\nخەڵاتەکان بۆ ئەو فۆتۆیانەی بە کامێرای تر گیراون, جگە لە کامێرای مۆبایل.\nخەڵاتی یەکەم: کامێرای کانون ٥ دی، مارک ٤، خولی ڕاھێنان لە ئاژانسی مێترۆگرافی و ئاڕمی یادەوەری کونسوڵخانە.\nخەڵاتی دووەم: خولی ڕاھێنان لە ئاژنسی مێترۆگرافی وکتێبێتک و ئاڕمی یادەوەری کونسوڵخانە.\nخەڵاتی سێھەم: خولی ڕاھێنان لە ئاژانسی مێترۆگرافی و ئاڕمی یادەوەری کونسوڵخانە.\n- لەوانەیە دادەوەرەکان خەڵات لە شێوەی ئاڕمی یادەوەری کونسوڵخانە بدەن بە بژاردەیەک لە خاوەنی فۆتۆکانی بەشداربووی ھەردوو پۆلێنەکە لەگەڵ بڵاوکردنەوەی وێنەکانیان لە سۆشیەڵ میدیای کونسوڵخانە و سۆشیەڵ میدیای جیاوازی تر. واتە ئەوانەی فۆتۆکانیان خەڵاتی یەکەم و دووەم و سێھەم نابەنەوە بەڵام فۆتۆکانیان شایەنی خەڵاتکردنن.\n- ھەموو براوەکان لەلایەن کونسوڵخانەوە بڕوانامەیان پێدەدرێت.